ΕΚΘΕΣΗ ΠΑΡΑΚΟΛΟΥΘΗΣΗΣ σχετικά με το οικονομικό έτος 1998

(υποβληθείσα από την Επιτροπή)

ΠΙΝΑΚΑΣ ΠΕΡΙΕΧΟΜΕΝΩΝ

Έκθεση παρακολούθησης σχετικά με το οικονομικό έτος 1998

1. ΕΙΣΑΓΩΓΗ

2. Μετρα τησ επιτροπησ

2.1. Ίδιοι πόροι

2.2. Κοινή γεωργική πολιτική και αλιεία

2.3. Διαρθρωτικές ενέργειες

2.4. Εσωτερικές πολιτικές

2.5. Εξωτερικές ενισχύσεις

2.6. Διοικητικές δαπάνες

2.7. Χρηματοδοτικά μέσα και τραπεζικές δραστηριότητες

2.8. Δήλωση αξιοπιστίας

3. απαντησεισ των κρατων μελων

3.1. Γενική εισαγωγή

3.2. Ίδιοι πόροι (Κεφάλαιο 1 της ετήσιας έκθεσης)

3.3. Κοινή γεωργική πολιτική (Κεφάλαιο 2 της ετήσιας έκθεσης)

3.4. Διαρθρωτικά ταμεία (Κεφάλαιο 3 της ετήσιας έκθεσης)

3.5. DAS - Δήλωση αξιοπιστίας (Κεφάλαιο 8 της ετήσιας έκθεσης)

ΠΑΡΑΡΤΗΜΑ 1 Μέτρα που έλαβε η Επιτροπή ανταποκρινόμενη στις παρατηρήσεις που συνοδεύουν τη σύσταση του Συμβουλίου

ΠΑΡΑΡΤΗΜΑ 2 Απαντήσεις των κρατών μελών στις παρατηρήσεις της ετήσιας έκθεσης του Ελεγκτικού Συνεδρίου

Ανακοίνωση

Σύμφωνα με το άρθρο 276, παράγραφος 3 της Συνθήκης και το άρθρο 89, παράγραφος 8 του δημοσιονομικού κανονισμού, στόχος της έκθεσης παρακολούθησης της Επιτροπής είναι να ορίσει τα μέτρα που έλαβε ανταποκρινόμενη στις παρατηρήσεις που συνοδεύουν τις αποφάσεις απαλλαγής και τις λοιπές παρατηρήσεις του Κοινοβουλίου σχετικά με την εκτέλεση των δαπανών καθώς και στις παρατηρήσεις που συνοδεύουν τις συστάσεις απαλλαγής που εξέδωσε το Συμβούλιο.

Το πρώτο μέρος της παρούσας έκθεσης απευθύνεται στο Συμβούλιο και ανταποκρίνεται στη σύστασή του για ψήφο απαλλαγής εκ μέρους του Κοινοβουλίου. Το Συμβούλιο, στο άρθρο 1 της σύστασή του της 13ης Μαρτίου 2000, εκφράζει την επιθυμία να παρακολουθεί διεξοδικότερα το υπό εκτέλεση έργο, να συμμετέχει πλήρως και ενεργώς στη διαδικασία μεταρρύθμισης και να εξετάζει τακτικά την πρόοδο που επιτυγχάνεται στο πλαίσιό της.

Στο δεύτερο μέρος της παρούσας έκθεσης αναφέρονται οι παρατηρήσεις των κρατών μελών και τα μέτρα που εξέδωσαν ανταποκρινόμενα στις παρατηρήσεις της ετήσιας έκθεσης του Ελεγκτικού Συνεδρίου και των σχετικών ειδικών εκθέσεων. Όλες οι απαντήσεις των κρατών μελών στις παρατηρήσεις του Ελεγκτικού Συνεδρίου κατά το πρώτο εξάμηνο του εν λόγω έτους υποβλήθηκαν (σε τρεις γλώσσες) στη συνεδρίαση της Ομάδας Προσωπικών Αντιπροσώπων των Υπουργών Οικονομικών, τον Απρίλιο 2000.

1. ΕΙΣΑΓΩΓΗ

Σύμφωνα με το άρθρο 276, παράγραφος 3 της Συνθήκης και το άρθρο 89, παράγραφος 8 του Δημοσιονομικού Κανονισμού, στόχος της «έκθεσης παρακολούθησης » της Επιτροπής είναι να ορίσει τα μέτρα που έλαβε ανταποκρινόμενη στις παρατηρήσεις που συνοδεύουν τις αποφάσεις απαλλαγής και τις άλλες παρατηρήσεις του Ευρωπαϊκού Κοινοβουλίου σχετικά με την εκτέλεση των δαπανών καθώς και στις παρατηρήσεις που συνοδεύουν τις συστάσεις απαλλαγής που εξέδωσε το Συμβούλιο.

Η έκθεση παρακολούθησης συνίσταται σε τρία παραρτήματα. Στο στάδιο αυτό έχουν συνταχθεί μόνο τα δύο πρώτα παραρτήματα λόγω του ότι το Κοινοβούλιο ανέβαλε την ψηφοφορίας απαλλαγής για το οικονομικό έτος 1998.

Το πρώτο παράρτημα, το οποίο απευθύνεται στο Συμβούλιο, ανταποκρίνεται στη σύστασή του σχετικά με την ψηφοφορία απαλλαγής εκ μέρους του Ευρωπαϊκού Κοινοβουλίου. Συντάχθηκε με βάση το γενικό πλαίσιο εφαρμογής της Agenda 2000 καθώς και τη διαδικασία μεταρρύθμισης της Επιτροπής. Συνεπώς, εστιάζεται στα μέτρα που έχουν ήδη ληφθεί καθώς και στα υπό εξέταση έργα. Αξίζει τον κόπο να επισημανθεί ότι το πρώτο παράρτημα της έκθεσης παρακολούθησης περιλαμβάνει, για πρώτη φορά, ένα πρόγραμμα δράσης της Επιτροπής, πρωτοβουλία που έγινε ευνοϊκά δεκτή από το Συμβούλιο.

Το δεύτερο παράρτημα περιέχει τις απαντήσεις των κρατών μελών στις παρατηρήσεις της ετήσιας έκθεσης του Ελεγκτικού Συνεδρίου για το οικονομικό έτος 1998, σύμφωνα με το άρθρο 274 της Συνθήκης, όπως τροποποιήθηκε από τη Συνθήκη του Άμστερνταμ. Πρέπει να σημειωθεί ότι η ποιότητα των απαντήσεων των κρατών μελών παρουσιάζει διακυμάνσεις. Οι απαντήσεις αναφέρονται συχνά σε πολύ συγκεκριμένα σημεία και γενικά δεν καλύπτουν όλες τις παρατηρήσεις του Συνεδρίου, πράγμα το οποίο μειώνει την ποιότητά τους. Παραδείγματος χάρη, ορισμένα κράτη μέλη δεν απάντησαν στις παρατηρήσεις σχετικά με τα διαρθρωτικά μέτρα ή την καταπολέμηση της απάτης. Μερικές φορές μάλιστα, τα κράτη μέλη αμφισβητούν τις παρατηρήσεις του Συνεδρίου.

Ένα τρίτο παράρτημα θα υποβληθεί αργότερα μετά την ψηφοφορία απαλλαγής εκ μέρους του Ευρωπαϊκού Κοινοβουλίου.

Το έγγραφο αυτό συνοψίζει τις πιο σημαντικές και πιο γενικές πλευρές των παραρτημάτων I και II.

2. Μετρα τησ επιτροπησ

Το Συμβούλιο επιθυμεί η ανασύνταξη του Δημοσιονομικού Κανονισμού να αποτελέσει στοιχείο κλειδί όσον αφορά τη βελτίωση της δημοσιονομικής διαχείρισης. Σύμφωνα με την Επιτροπή, η ανασύνταξη του Δημοσιονομικού Κανονισμού έχει πολλούς στόχους, μεταξύ των οποίων συγκαταλέγεται η βελτίωση της δημοσιονομικής διαχείρισης. Για την επίτευξη αυτού του στόχου, η Επιτροπή εντάσσει στον Δημοσιονομικό Κανονισμό τις κατευθυντήριες γραμμές που εξέδωσε στη Λευκή Βίβλο. Πρόκειται συγκεκριμένα για τον επαναπροσδιορισμό του ρόλου των οικονομικών παραγόντων, ώστε να δοθεί μεγαλύτερη αρμοδιότητα στο ρόλο του διατάκτη και να δημιουργηθεί μια υπηρεσία εσωτερικού ελέγχου.

Το Συμβούλιο ζητεί από την Επιτροπή να παρακολουθεί συστηματικά τα μέτρα που λαμβάνονται για την επίλυση των προβλημάτων που διαπιστώνονται κατά την εκτέλεση του προϋπολογισμού ώστε να αποφεύγεται η επανάληψή τους. Η Επιτροπή συμμερίζεται τη γνώμη του Συμβουλίου και για το σκοπό αυτό θα υποβάλει ετήσιο πρόγραμμα δράσης το οποίο θα αποτελέσει μέσο τακτικής παρακολούθησης. Το πρόγραμμα δράσης θα διαβιβάζεται στην αρμόδια για τον προϋπολογισμό αρχή στην αρχή κάθε έτους και θα ενημερώνεται έξι μήνες αργότερα με σκοπό την παρακολούθηση της εφαρμογής του.

2.1. Ίδιοι πόροι

Το Συμβούλιο ζητεί από την Επιτροπή να παρακολουθεί τα εθνικά έσοδα ΦΠΑ, κυρίως όσον αφορά τις ενδοκοινοτικές συναλλαγές. Η Επιτροπή καθιέρωσε μια επιχειρησιακή διαδικασία για την αυτόματη διαβίβαση πληροφοριών σχετικά με τα έσοδα ΦΠΑ. Με βάση τις πληροφορίες που δέχεται από τα κράτη μέλη, θα υποβάλλει μια πρώτη ανάλυση σχετικά με τις τάσεις που χαρακτηρίζουν τα έσοδα ΦΠΑ στη συνεδρίαση των αναπληρωτών Γενικών Διευθυντών στον τομέα της άμεσης φορολογίας, στις 12 Σεπτεμβρίου 2000.

Για να αποφευχθεί η υπερτίμηση των οφειλόμενων ποσών, η Επιτροπή προέβλεψε, για πρώτη φορά, την εγγραφή λογιστικής διόρθωσης 100% στο ενεργητικό του ισολογισμού 1999 για τις αμφισβητούμενες οφειλές, μειώνοντας έτσι την αξία των ποσών που οφείλουν τα κράτη μέλη.

2.2. Κοινή γεωργική πολιτική και αλιεία

Το Συμβούλιο είναι της γνώμης ότι, παρά τις βελτιώσεις που έγιναν, το ποσοστό λαθών που επηρεάζει τη νομιμότητα και κανονικότητα των σχετικών πράξεων εξακολουθεί να είναι πολύ υψηλό. Ωστόσο, το Συμβούλιο επισημαίνει ότι οι έλεγχοι που πραγματοποιήθηκαν κατά την εκκαθάριση των λογαριασμών μείωσαν τον αντίκτυπο που επισημαίνει, κατά παρέκταση, το Ελεγκτικό Συνέδριο. Η Επιτροπή δηλώνει ότι οι έλεγχοι στο πλαίσιο της εκκαθάρισης των λογαριασμών οδήγησαν σε μέση ετήσια συνολική διόρθωση 900 εκατ. ευρώ, δηλαδή στο 2,2% του προϋπολογισμού. Το ποσό αυτό πλησιάζει πολύ το κατά παρέκταση ποσοστό λαθών στη δήλωση αξιοπιστίας του Ελεγκτικού Συνεδρίου.

Το Συμβούλιο ζητεί από την Επιτροπή να βελτιώσει, σε συνεργασία με τα κράτη μέλη, τη λειτουργία των οργανισμών πληρωμής, κυρίως όσον αφορά τις δηλώσεις ώστε να αυξηθεί, μεταξύ άλλων, η αξιοπιστία των προβλέψεων του προϋπολογισμού. Όσον αφορά το σύνολο των γεωργικών δαπανών, η Επιτροπή προέβη, το 1999, σε μελέτη σκοπιμότητας για τη δημιουργία βάσης αναλυτικών δεδομένων, στόχος της οποίας είναι να παρέχει λεπτομερείς δημοσιονομικές πληροφορίες σχετικά με κάθε συναλλαγή. Δεδομένου ότι η μελέτη κατέληξε σε θετικά συμπεράσματα όσον αφορά τη δημιουργία αυτής της βάσης δεδομένων, κηρύχθηκε ήδη η σχετική διαδικασία πρόσκλησης υποβολής προσφορών. Όσον αφορά το ιδιαίτερο θέμα των συνοδευτικών μέτρων για την επίλυση του προβλήματος των μη αξιόπιστων προβλέψεων, η Επιτροπή θέσπισε ένα σύστημα κυρώσεων σε περίπτωση διαπίστωσης σημαντικών αποκλίσεων μεταξύ των προβλέψεων και των πραγματικών δαπανών στον τομέα της ανάπτυξης της υπαίθρου, βάσει του κανονισμού (ΕΚ) αριθ. 1750/1999.

2.3. Διαρθρωτικές ενέργειες

Το Συμβούλιο επιθυμεί να βελτιωθεί η αξιολόγηση των αποτελεσμάτων που επιτεύχθηκαν σε σχέση με τους επιδιωκόμενους στόχους καθώς και η αξιοπιστία και ο συντονισμός της μεθόδου αξιολογήσεων. Παράλληλα, επιθυμεί να αναπτυχθεί στενότερη εταιρική σχέση με τα κράτη μέλη. Η Επιτροπή είναι της γνώμης ότι οι νέες δημοσιονομικές διατάξεις ορίζουν σαφώς τις αρμοδιότητες στον τομέα της αξιολόγησης. Επίσης, η Επιτροπή έθεσε στη διάθεση των κρατών μελών ένα έγγραφο για την εκτίμηση της ποιότητας των αξιολογήσεών της. Στην αρχή της νέας περιόδου προγραμματισμού (2000-2006), ζητήθηκε από τα κράτη μέλη να προβούν σε ποσοτική αξιολόγηση του αντικτύπου που αναμένεται να έχουν οι διαρθρωτικές ενέργειες. Αυτό είχε ως αποτέλεσμα την καθιέρωση δεικτών εκτίμησης των αποτελεσμάτων που επιτεύχθηκαν σε σχέση με τους επιδιωκόμενους στόχους. Ενώ, σε άλλους τομείς, η νέα νομοθεσία προβλέπει μεγαλύτερη αποκέντρωση των εξουσιών υπέρ των κρατών μελών, ο τομέας της αξιολόγησης εξακολουθεί να βασίζεται στην ισορροπία της εταιρικής σχέσης, βάσει των άρθρων 40 3, 42 2 και 43 2 του κανονισμού αριθ. 1260/99.

Στον τομέα των πληρωμών, το Συμβούλιο επιθυμεί να γίνεται διάκριση μεταξύ προκαταβολών και οριστικών πληρωμών. Η Επιτροπή απαντά ότι η ανασύνταξη του Δημοσιονομικού Κανονισμού δίνει την ευκαιρία λεπτομερούς επανεξέτασης των διαφόρων ειδών πληρωμής και προτείνει να γίνεται διάκριση μεταξύ προχρηματοδοτήσεων, ενδιάμεσων πληρωμών (επιστροφών) και πληρωμών υπολοίπων βάσει των κανονισμών σχετικά με τα διαρθρωτικά ταμεία. Η διάκριση μεταξύ προκαταβολών και αρχικών δόσεων, για την οποία το Ελεγκτικό Συνέδριο εξέφρασε τις παρατηρήσεις του, πρέπει να καταργηθεί.

Το Συμβούλιο επιθυμεί να ενισχυθούν οι έλεγχοι στο στάδιο του κλεισίματος των κοινοτικών παρεμβάσεων κυρίως σχετικά με τα προγράμματα της περιόδου 1994 -1999. Η Επιτροπή απαντά ότι το αίτημα του Συμβουλίου λήφθηκε υπόψη στο πρόγραμμα ελέγχου για το 2000, και σε μεγαλύτερο βαθμό στις προβλέψεις για το 2001. Ωστόσο, στο σημείο αυτό οι εθνικές αρχές πρέπει να καταβάλουν μεγαλύτερες προσπάθειες και να συμμορφωθούν με το άρθρο 8 του κανονισμού 2064/97. Ο κανονισμός αυτός προβλέπει ότι τα κράτη μέλη διαβιβάζουν στην Επιτροπή, το αργότερο εντός της προθεσμίας που προβλέπεται στην αίτηση τελικής πληρωμής, δήλωση στην οποία να συνοψίζονται τα συμπεράσματα των ελέγχων που πραγματοποιήθηκαν κατά τα προηγούμενα έτη και να επιβεβαιώνεται η αξιοπιστία της αίτησης πληρωμής του υπολοίπου και τα πιστοποιητικά τελικών δαπανών. Η δήλωση αυτή πρέπει να συντάσσεται από πρόσωπο ή όργανο που να λειτουργεί ανεξάρτητα από την εν λόγω υπηρεσία. Οι δε έλεγχοι που διενεργούνται πρέπει να αφορούν τουλάχιστον το 5% των συνολικών επιλέξιμων δαπανών και ένα αντιπροσωπευτικό δείγμα.

Το Συμβούλιο θέλει να υπάρχει συνέπεια ανάμεσα στις διαρθρωτικές ενέργειες και τις άλλες κοινοτικές πολιτικές, κυρίως όσον αφορά την προστασία του περιβάλλοντος και την τήρηση των κανόνων του ανταγωνισμού όσον αφορά την κατακύρωση των συμβάσεων. Η Επιτροπή απαντά ότι ο νέος κανονισμός του Συμβουλίου αριθ. 1260/99 της 21.6.99 περιέχει ένα ειδικό άρθρο το οποίο προβλέπει ορισμένες γενικές διατάξεις σχετικά τα διαρθρωτικά ταμεία. Πράγματι, το άρθρο 12, προβλέπει ότι: «Οι πράξεις που χρηματοδοτούνται από τα Ταμεία, από την ΕΤΕπ ή από άλλο χρηματοδοτικό όργανο, πρέπει να είναι σύμφωνες προς τις διατάξεις της συνθήκης και των πράξεων που θεσπίζονται δυνάμει αυτής, καθώς και προς τις κοινοτικές πολιτικές και δράσεις, περιλαμβανομένων όσων αφορούν τους κανόνες ανταγωνισμού, την ανάθεση δημοσίων συμβάσεων, την προστασία και βελτίωση του περιβάλλοντος, την εξάλειψη των ανισοτήτων, καθώς και την προώθηση της ισότητας μεταξύ ανδρών και γυναικών».

Το Συμβούλιο είναι της γνώμης ότι οι μεταρρυθμίσεις στο πλαίσιο της Agenda 2000 πρέπει να επιλύσουν ορισμένα από τα προβλήματα που επισήμανε το Συνέδριο και να απλουστεύσουν τη διαχείριση. Σύμφωνα με την Επιτροπή, η απλούστευση της διαχείρισης, η βελτίωση του προγραμματισμού, του συντονισμού και της αξιολόγησης των πράξεων καθώς και της εταιρικής σχέσης ήταν τα βασικά σημεία της πρότασης της Επιτροπής στην Agenda 2000 και περιλαμβάνονται στους νέους κανονισμούς. Παραδείγματος χάρη, οι στόχοι των διαρθρωτικών ταμείων μειώθηκαν από επτά σε τρεις και οι κοινοτικές πρωτοβουλίες από δεκατέσσερις σε τέσσερις, πράγμα το οποίο μειώνει ουσιαστικά των αριθμό των επιμέρους προγραμμάτων που πρέπει να εφαρμοστούν από τα κράτη μέλη και την Επιτροπή.

Η Επιτροπή προσθέτει ότι διάφορες άλλες τις διατάξεις που εντάχθηκαν στη νομοθεσία των διαρθρωτικών ταμείων πρέπει επίσης να χρησιμεύσουν για τη βελτίωση του προγραμματισμού και τη διαχείριση του προϋπολογισμού. Παραδείγματος χάρη, ο κανονισμός της Επιτροπής σχετικά με τις λεπτομέρειες εφαρμογής του κανονισμού (ΕΚ) αριθ. 1260/99 σχετικά με τη διαδικασία εφαρμογής των δημοσιονομικών διορθώσεων όσον αφορά τις παρεμβάσεις στο πλαίσιο των διαρθρωτικών ταμείων, ορίζει τις αρμοδιότητες των κρατών μελών στον τομέα της διόρθωσης των παρατυπιών και της ανάκτησης των ποσών καθώς και τις διαδικασίες διαλόγου πριν από τη διόρθωση της Επιτροπής.

2.4. Εσωτερικές πολιτικές

Το Συμβούλιο ζητεί από την Επιτροπή να εντατικοποιήσει τους επιτόπου ελέγχους της. Η Επιτροπή απαντά ότι, από το 1996, εντατικοποίησε σε μεγάλο βαθμό τους επιτόπιους δημοσιονομικούς ελέγχους που διενεργεί στον τομέα αυτό.

Το Συμβούλιο επιθυμεί την ταχεία εκτέλεση των εντολών ανάκτησης. Η Επιτροπή απαντά ότι ασχολείται με την ανάπτυξη του εργαλείου πληροφορικής SINCOM 2 που θα βελτιώσει τη διαχείριση των εντολών ανάκτησης τόσο για τις ΓΔ διατάκτες όσο και για τη ΓΔ Προϋπολογισμού. Παράλληλα θα αναπτυχθεί ένα εργαλείο για τη σύνταξη των εκθέσεων. Επίσης, η ΓΔ Προϋπολογισμού αποφάσισε να διαθέσει περισσότερους πόρους για την «ανάκτηση των απαιτήσεων» ώστε να αντιμετωπισθεί αποτελεσματικότερα ο τρέχων και αυξανόμενος φόρτος εργασίας.

Το Συμβούλιο ζητεί την ακύρωση των αδρανών αναλήψεων υποχρεώσεων. Η παρακολούθηση των αδρανών αναλήψεων υποχρεώσεων αποτελεί προτεραιότητα για την Επιτροπή. Έτσι, η ΓΔ Έρευνας και Τεχνολογικής Ανάπτυξης καθιέρωσε ένα σύστημα παρακολούθησης των αδρανών αναλήψεων υποχρεώσεων ανά δίμηνο: τα ποσά αποδεσμεύονται αυτεπαγγέλτως ή εκδίδονται οι σχετικές εντολές ανάκτησης. Η ΓΔ TREN δημιούργησε μια ειδική μονάδα η οποία, μέχρι το τέλος του 2000, προβλέπει το κλείσιμο ή την επεξεργασία περίπου 500 αδρανών συμβάσεων.

Το Συμβούλιο ζητεί να βελτιωθούν και να απλουστευθούν οι όροι σχετικά με επιλεξιμότητα των γενικών δαπανών στον τομέα της έρευνας. Η Επιτροπή απαντά ότι, στο 5ο πρόγραμμα-πλαίσιο, θεσπίστηκαν συμπληρωματικά μέτρα απλούστευσης, κυρίως όσον αφορά τον ακριβή ορισμό των επιλέξιμων δαπανών και τη δυνατότητα επιστροφής των γενικών δαπανών βάσει ενός κατ'αποκοπήν συντελεστή ίσου με το 80% των δαπανών προσωπικού. Επίσης, μπορούν να συνάπτονται κατ'αποκοπήν συμβάσεις για τη χορήγηση ειδικών πριμοδοτήσεων σκοπιμότητας ειδικά για τις ΜΜΕ καθώς και για έργα αξίας μέχρι 100.000 ευρώ. Επίσης, η ΓΔ Έρευνας και Τεχνολογικής Ανάπτυξης εξετάζει τη δυνατότητα σύναψης συμφωνιών για συγκεκριμένες δαπάνες με τους συμμετέχοντες που εφαρμόζουν το καθεστώς συνολικών δαπανών, προκειμένου να καθορίσουν μαζί τους τις μέσες δαπάνες τους σε προσωπικό καθώς και τις γενικές τους δαπάνες.

2.5. Εξωτερικές ενισχύσεις

Το Συμβούλιο ζητεί από την Επιτροπή να βελτιώσει τους ελέγχους της σχετικά με τις εξουσίες που έχει αναθέσει στα Γραφεία Τεχνικής Βοήθειας (ΓΤΒ). Η Επιτροπή επισημαίνει ότι οι υπηρεσίες RELEX, με την παρότρυνση της SCR, συμμετείχαν σε μια γενική έρευνα με σκοπό τη διευκρίνιση και τον εντοπισμό των τρεχουσών συμβάσεων ΓΤΒ στον τομέα της δραστηριότητάς τους. Οι υπηρεσίες επεξεργάστηκαν προτάσεις για την κατάργηση των ΓΤΒ. Προτάθηκαν λύσεις σχετικά με τη αντικατάσταση του προσωπικού των ΓΤΒ από υπαλλήλους των κεντρικών υπηρεσιών ή των αντιπροσωπειών και καταρτίστηκε το χρονοδιάγραμμα μεταβατικής περιόδου ώστε να εξασφαλιστεί η συνέχεια των έργων και των προγραμμάτων.

Το Συμβούλιο ζητεί από την Επιτροπή να προβαίνει στην ενημέρωση των λογιστικών στοιχείων εντός του πρώτου εξαμήνου κάθε οικονομικού έτους, κυρίως όσον αφορά τα ανεξόφλητα ποσά (RAL), ώστε να δίνεται σαφέστερη εικόνα της κατάστασης. Η Επιτροπή απαντά ότι οι πληροφορίες για τα ποσά που αποδεσμεύθηκαν κατά τη διάρκεια του οικονομικού έτους σε σχέση με τα ανεξόφλητα ποσά, περιλαμβάνονται στις εκθέσεις σχετικά με την εκτέλεση του προϋπολογισμού της Επιτροπής (πίνακας: αντίκτυπος προηγούμενων αναλήψεων υποχρεώσεων, «βάρη του παρελθόντος»). Οι εκθέσεις αυτές δημοσιεύονται κάθε μήνα (με συνολικά ποσά σε επίπεδο τίτλου) και τρεις φορές το χρόνο (με ποσά σε κάθε κονδύλιο του προϋπολογισμού).

Το Συμβούλιο ζητεί από την Επιτροπή να βελτιώσει του ελέγχους στον τομέα της προκήρυξης δημόσιων συμβάσεων ώστε να αποφεύγονται οι υπερβολικές ή οι αδικαιολόγητες δαπάνες. Η Επιτροπή επισημαίνει ότι η εφαρμογή του εγχειριδίου οδηγιών που εξέδωσε στις 10.11.1999 συνέβαλε σημαντικά στην απλούστευση των διαδικασιών. Το εγχειρίδιο αυτό εφαρμόζεται στις συμβάσεις που συνάπτονται από τις κεντρικές υπηρεσίες από την 1.6.00, και σιγά σιγά θα εφαρμοστεί και στις συμβάσεις που συνάπτονται σε περιφερειακό επίπεδο.

Το Συμβούλιο ζητεί από την Επιτροπή να ελέγχει συστηματικά τους λογαριασμούς των ΜΚΟ από την πλευρά της αιτιολόγησης των δαπανών. Η Επιτροπή απαντά ότι η καθιέρωση της νέας τυποποιημένης σύμβασης για τις εξωτερικές ενισχύσεις, από την 1.1.2000, συνέβαλε στην επίλυση του προβλήματος ελέγχου των δαπανών. Πράγματι, βάσει της νέας αυτής σύμβασης προβλέπεται ότι, σε ορισμένες περιπτώσεις, πρέπει να διενεργούνται συστηματικοί έλεγχοι και ότι η τελική πληρωμή δεν μπορεί να γίνει σε καμία περίπτωση χωρίς να έχουν αιτιολογηθεί οι δαπάνες βάσει της τελευταίας έκθεσης εφαρμογής.

2.6. Διοικητικές δαπάνες

Το Συμβούλιο ζητεί από την Επιτροπή να ασκεί αυστηρότερο έλεγχο όσον αφορά τη διαχείριση των δαπανών διοικητικής λειτουργίας των αντιπροσωπειών της. Η Επιτροπή επισημαίνει ότι τέθηκαν σε εφαρμογή πολλές πρωτοβουλίες, μεταξύ των οποίων είναι η ενημέρωση του ισολογισμού στις 31.12.1999 σχετικά με τα γήπεδα, τα κτίρια και τα πάγια στοιχεία ενεργητικού στις τρίτες χώρες (η οποία ήδη ολοκληρώθηκε), η δημιουργία νέου λογισμικού για την αποκεντρωμένη διαχείριση των μητρώων στις εξωτερικές αντιπροσωπείες (που θα τεθεί σε λειτουργία την 01.01.2001), η βελτίωση της μεθόδου μισθολογικών προσαρμογών όσον αφορά τους τοπικούς υπαλλήλους που υπηρετούν στις εξωτερικές αντιπροσωπείες και η αναθεώρηση του καθεστώτος συμπληρωματικής ιατρικής ασφάλισης των τοπικών υπαλλήλων.

2.7. Χρηματοδοτικά μέσα και τραπεζικές δραστηριότητες

Το Συμβούλιο ζητεί την εξεύρεση και την εφαρμογή μιας λύσης που θα δώσει τη δυνατότητα στο Ελεγκτικό Συνέδριο να ασκεί ικανοποιητικό έλεγχο όσον αφορά το Ευρωπαϊκό Ταμείο Επενδύσεων. Η Επιτροπή απαντά ότι το Ευρωπαϊκό Ταμείο Επενδύσεων βρίσκεται σε στάδιο αναδιάρθρωσης λόγω του ότι κύριος μέτοχος καθίσταται η Ευρωπαϊκή Τράπεζα Επενδύσεων. Όσον αφορά τα δικαιώματα του Ελεγκτικού Συνεδρίου για τη διενέργεια ελέγχων, η Επιτροπή συνεχίζει να καταβάλλει προσπάθειες για την εξεύρεση ρεαλιστικής λύσεως βάσει των προτάσεων που υποβλήθηκαν το περασμένο έτος.

2.8. Δήλωση αξιοπιστίας

Το Συμβούλιο θεωρεί απαράδεκτο το γεγονός ότι, παρά τις προσπάθειες που καταβλήθηκαν, δεν σημειώθηκε καμία μείωση του ποσοστού λάθους σε σχέση με το προηγούμενο οικονομικό έτος. Η Επιτροπή απαντά ότι το Ελεγκτικό Συνέδριο εξέδωσε ήδη θετική δήλωση αξιοπιστίας ("DAS") για τους ιδίους πόρους και τις αναλήψεις υποχρεώσεων. Ωστόσο, όσον αφορά τις πληρωμές, το ποσοστό λαθών πρέπει να μειωθεί σημαντικά. Όσον αφορά την αξιοπιστία των λογαριασμών, τα λάθη που επισήμανε το Συνέδριο, στις περισσότερες περιπτώσεις, δεν αφορούν αθέτηση των διατάξεων του Δημοσιονομικού Κανονισμού αλλά την ανεπάρκεια του κανονισμού αυτού να ικανοποιήσει τα κριτήρια του Συνεδρίου. Η Επιτροπή πρότεινε φιλόδοξη μεταρρύθμιση του Δημοσιονομικού Κανονισμού και λήφθηκαν σημαντικά μέτρα. Όσον αφορά τη γεωργία, το ποσό που ανακτήθηκε για τον κοινοτικό προϋπολογισμό μέσω του μηχανισμού εκκαθάρισης και του συστήματος επιθεώρησης και επιβολής κυρώσεων πλησιάζει πολύ τις ζημίες που υπολογίζονται κατά παρέκταση στο δείγμα της δήλωσης αξιοπιστίας του Συνεδρίου. Σε άλλους τομείς, όπως είναι τα διαρθρωτικά ταμεία, έγιναν σημαντικές βελτιώσεις, κυρίως όσον αφορά τα έγγραφα επιλεξιμότητας, τον κανονισμό 2064/97 και τα μέτρα της Agenda 2000.

3. απαντησεισ των κρατων μελων

3.1. - Γενική εισαγωγή

* Το Συνέδριο είναι της γνώμης ότι τα κράτη μέλη πρέπει να καταπολεμούν τις περιπτώσεις απάτης που πλήττουν τα οικονομικά συμφέροντα της Ένωσης με τα ίδια μέτρα που εφαρμόζουν σε εθνικό επίπεδο.

Ελάχιστα κράτη μέλη απάντησαν σ'αυτή την παρατήρηση του Συνεδρίου. Ωστόσο, οι απαντήσεις είναι ομόφωνες ως προς το ότι δεν μπορεί να γίνεται διάκριση ανάμεσα στα μέσα που χρησιμοποιούνται για την υποστήριξη των οικονομικών συμφερόντων σε εθνικό και σε κοινοτικό επίπεδο. Όλα τα κράτη μέλη επισημαίνουν ότι τα μέτρα που λαμβάνουν για την καταπολέμηση της απάτης που μπορεί να βλάψει τα οικονομικά συμφέροντα της Κοινότητας, είναι αντίστοιχα με τα μέτρα που λαμβάνουν για την υποστήριξη των οικείων οικονομικών συμφερόντων.

Ένα κράτος μέλος αναφέρεται στην έκθεση των ανεξάρτητων εμπειρογνωμόνων και στις 91 συστάσεις της στον τομέα της διαχείρισης, του δημοσιονομικού ελέγχου και της καταπολέμησης της απάτης. Προτείνει να εφαρμοστεί ένα νέο νομικό πλαίσιο με το διορισμό ενός ευρωπαίου εισαγγελέα που να είναι αρμόδιος για τη δικαστική παρακολούθηση των διοικητικών ερευνών της OLAF, τη δημιουργία μιας εισαγγελικής αρχής σε κάθε κράτος μέλος που θα είναι επιφορτισμένη με τη δίωξη των αξιόποινων πράξεων σε κοινοτικό επίπεδο και τη δημιουργία μιας ευρωπαϊκής εισαγγελίας από την οποία θα εξαρτώνται οι εντεταλμένοι εισαγγελείς στα κράτη μέλη που είναι υπεύθυνοι για τη δίωξη όλων των αξιόποινων πράξεων που πλήττουν τα οικονομικά συμφέροντα της ΕΚ.

3.2. - Ίδιοι πόροι (Κεφάλαιο 1 της ετήσιας έκθεσης)

* Το Συνέδριο επισημαίνει ορισμένες καθυστερήσεις όσον αφορά τη διάθεση των τελωνειακών δασμών.

Τα κράτη μέλη που απάντησαν, δήλωσαν ότι θα προσπαθήσουν να μειώσουν όσο το δυνατό περισσότερο αυτές τις καταστάσεις ή ότι καταβάλλονται ήδη προσπάθειες για τη βελτίωση του συστήματος πληρωμής των τελωνειακών χρεών. Ωστόσο, επισημαίνουν ότι ο κίνδυνος δεν μπορεί να αποφευχθεί τελείως, αφενός, λόγω του πολύπλοκου χαρακτήρα των τελωνειακών κανόνων και διαδικασιών και, αφετέρου, λόγω του μεγάλου αριθμού των ενδιαφερόμενων υπηρεσιών και των τελωνειακών δηλώσεων.

* Το Συνέδριο διαπιστώνει σημαντικά λάθη στις χωριστές λογιστικές που τηρούν τα κράτη μέλη για τους παραδοσιακούς ίδιους πόρους.

Δύο κράτη μέλη υποστηρίζουν την πρόταση της Επιτροπής για την τροποποίηση του κανονισμού αριθ. 1552/89 ώστε να καταστούν δυνατές οι διαγραφές και η διαδικασία αυτή αποτελεσματικότερη.

Ορισμένα κράτη μέλη επισημαίνουν ότι έθεσαν σε εφαρμογή συστήματα πληροφορικής με στόχο την κατάργηση πολυάριθμων λαθών τα οποία ήταν μέχρι τώρα αναπόφευκτα λόγω των παλαιών συστημάτων λογιστικής εγγραφής με το χέρι ή ότι εξέδωσαν οδηγίες για την διόρθωση των λαθών που διαπιστώνονται. Ένα κράτος μέλος αμφισβητεί τη δήλωση του Συνεδρίου.

3.3. - Κοινή γεωργική πολιτική (Κεφάλαιο 2 της ετήσιας έκθεσης)

* Το Συνέδριο επισημαίνει την έλλειψη διαφάνειας στις μηνιαίες δηλώσεις που αφορούν τις διορθώσεις προηγούμενων δηλώσεων.

Δύο κράτη μέλη συμμερίζονται την άποψη της Επιτροπής ότι η πρόταση του Συνεδρίου σχετικά με την επιθυμητή διαφάνεια θα έχει ως αποτέλεσμα να διπλασιάσει τουλάχιστον όλα τα κονδύλια του προϋπολογισμού προκειμένου να γίνουν εμφανή τα ποσά που ανακτήθηκαν από προηγούμενες πληρωμές. Επίσης, λόγω του προσωρινού χαρακτήρα των διορθώσεων και της λογιστικής τους καταχώρισης, οι συμπληρωματικές αυτές πληροφορίες στις μηνιαίες δηλώσεις θα συμβάλουν στην αύξηση των δαπανών διαχείρισης.

Μια χώρα ζητεί ένα ορισμένο βαθμό ευελιξίας στον τομέα αυτό ώστε η κοινοτική νομοθεσία να μην καταστεί υπερβολικά πολύπλοκη.

* Το Συνέδριο επικρίνει το γεγονός ότι δεν αναγνωρίζονται οι αρνητικές δαπάνες.

Τα κράτη μέλη που απάντησαν είναι της γνώμης ότι οι λογαριασμοί είναι γενικά αξιόπιστοι και ότι η κατάσταση σχετικά με τις απαιτήσεις είναι γνωστή. Ένα κράτος μέλος υποστηρίζει ότι, καθοριστικός παράγοντας κατά την αναγνώριση των δαπανών στο ενεργητικό, πρέπει να είναι η σύνεση ούτως ώστε να αποφεύγονται οι διπλές λογιστικές εγγραφές.

Ένα κράτος μέλος υπενθυμίζει την πρόταση της Επιτροπής, που υποβλήθηκε στην επιτροπή ΕΓΤΠΕ στις 16 Δεκεμβρίου 1999, βάσει της οποίας τα κράτη μέλη θα κληθούν να αξιολογήσουν, για το οικονομικό έτος 2000, τον ανακτήσιμο χαρακτήρα των απαιτήσεων.

* Το Συνέδριο επικρίνει τις περιπτώσεις υπερτιμημένων δηλώσεων από τους τελικούς δικαιούχους.

Δύο κράτη μέλη απαντούν ότι καταβάλλουν προσπάθειες για τη συνεχή βελτίωση των διαδικασιών ελέγχου σχετικά με τις δαπάνες της ΚΓΠ.

Ένα κράτος μέλος ζητεί να απλουστευθεί η κοινοτική γεωργική νομοθεσία υποστηρίζοντας ότι όσο περισσότερο διφορούμενοι και πολύπλοκοι είναι οι κανόνες, τόσο πιο σύνθετη και δαπανηρή θα είναι η διαδικασία διαχείρισης και ελέγχου τους, ενώ οι κίνδυνοι απάτης καθίστανται ακόμη μεγαλύτεροι.

* Το Συνέδριο επισημαίνει ότι σε δύο κράτη μέλη δεν υφίστανται υποχρεωτικά μητρώα ή ότι δεν είναι σύμφωνα με τους σχετικούς κανόνες.

Τα δύο κράτη μέλη δέχονται την κριτική του Συνεδρίου και δηλώνουν ότι καθιέρωσαν τα υποχρεωτικά μητρώα και τα προσάρμοσαν σύμφωνα με την κοινοτική νομοθεσία.

* Το Συνέδριο αναφέρει ότι στον τομέα των επιστροφών κυκλοφορούν έγγραφα εξαγωγών μη συμβατά με τα κοινοτικά πρότυπα.

Ένα κράτος μέλος απαντά ότι για να αποφύγει την επανάληψη τέτοιων παρατυπιών, εξέδωσε σαφείς οδηγίες προς τα Τελωνεία του και ενίσχυσε την κατάρτιση των τελωνειακών υπαλλήλων στην οποία προβαίνει η διεύθυνση γεωργίας.

* Το Συνέδριο επισημαίνει ότι η τήρηση μητρώων ζωικού κεφαλαίου από την πλευρά των τελικών δικαιούχων είναι ανεπαρκής, κυρίως όσον αφορά το βόειο κρέας.

Τα κράτη μέλη που απάντησαν δήλωσαν ότι έλαβαν τα απαιτούμενα μέτρα για την επίλυση του προβλήματος που επισημαίνει το Συνέδριο. Επίσης, έθεσαν σε λειτουργία μια υπηρεσία για την αναγνώριση του κεφαλαίου βοοειδών, βελτίωσαν την κατάρτιση των εκτροφέων και καθιέρωσαν ένα τυποποιημένο μητρώο εκτροφής για όλους τους κτηνοτρόφους.

3.4. - Διαρθρωτικά ταμεία (Κεφάλαιο 3 της ετήσιας έκθεσης)

* Το Συνέδριο επισημαίνει ορισμένα λάθη στις δηλώσεις δαπανών μετά το κλείσιμο των παρεμβάσεων.

Δύο κράτη μέλη απάντησαν ότι οι πρωτοβουλίες που έλαβε η Επιτροπή στο πλαίσιο του SEM 2000 και της Agenda 2000 πρέπει να συμβάλλουν στη βελτίωση του ελέγχου.

* Το Συνέδριο διαπιστώνει ότι το κλείσιμο των έργων του Ταμείου Συνοχής δεν ελέγχεται συστηματικά.

Ένα κράτος μέλος απαντά ότι συνέστησε μονάδα δημοσιονομικού ελέγχου του ΕΤΠΑ και του Ταμείου Συνοχής με αρμοδιότητα να διενεργεί δειγματοληπτικούς έλεγχους των δαπανών του ΕΤΠΑ και του Ταμείου Συνοχής. Η μονάδα αυτή λογοδοτεί για τα ευρήματά της στην Επιτροπή και στο Υπουργείο Οικονομικών.

* Το Συνέδριο επισημαίνει ορισμένες περιπτώσεις κατά τις οποίες δεν τηρήθηκαν τα κριτήρια επιλεξιμότητας.

Μερικές χώρες υποστηρίζουν ότι η κατάσταση θα βελτιωθεί με ορισμένα μέτρα όπως είναι ο κανονισμός 2064/97 και τα δελτία επιλέξιμων δαπανών.

* Το Συνέδριο επισημαίνει ότι το μεγαλύτερο μέρος των ουσιαστικών λαθών που συνδέονται άμεσα τη νομιμότητα και την κανονικότητα των σχετικών συναλλαγών παρατηρούνται στο επίπεδο των τελικών δικαιούχων.

Τέσσερα κράτη μέλη απάντησαν στην παρατήρηση του Συνεδρίου και περιέγραψαν τα μέτρα που έλαβαν για την αποφυγή λαθών στο επίπεδο των τελικών δικαιούχων. Μια χώρα απαντά ότι διερευνώνται όλες οι περιπτώσεις για τις οποίες υπάρχει υποψία ή βεβαιότητα απάτης και ότι λαμβάνονται κατάλληλα μέτρα. Οι περιπτώσεις αυτές και οι σχετικές ενέργειες παρακολούθησης κοινοποιούνται στην Επιτροπή. Μια άλλη χώρα αναφέρει ότι διοργάνωσε σεμινάρια κατάρτισης και ενημέρωσης για διοικητικούς υπαλλήλους σε όλα τα επίπεδα του οργανωτικού σχήματος. Επίσης, ένα κράτος μέλος συνέταξε αναλυτικούς καταλόγους ελέγχου και προέβη στην κυκλοφορία των σχετικών πληροφοριών ώστε να ελαχιστοποιήσει τον αριθμό των λαθών.

* Το Συνέδριο είναι της γνώμης ότι οι έλεγχοι που διενεργούνται από την Επιτροπή και τα κράτη μέλη είναι ανεπαρκείς.

Μερικά κράτη μέλη παρατηρούν ότι οι κανόνες δημοσιονομικού ελέγχου, και επομένως η προστασία των κοινοτικών πόρων, έχουν καταστεί αυστηρότεροι με βάση τον κανονισμό (ΕΚ) αριθ. 2064/97, ο οποίος ενισχύει τα πρότυπα ελέγχου και προβλέπει την έκδοση ανεξάρτητων πιστοποιητικών. Μια χώρα επισημαίνει ότι μεγαλύτερη σημασία έχει η ποιότητα και όχι η ποσότητα των ελέγχων.

Ένα κράτος μέλος υπογραμμίζει ότι οι πόροι της δημόσιας διοίκησης είναι περιορισμένοι τόσο σε εθνικό όσο και σε περιφερειακό επίπεδο.

* Το Συνέδριο επισημαίνει ότι πρέπει να βελτιωθεί η δημοσιονομική διαχείριση και ο δημοσιονομικός έλεγχος.

Μερικά κράτη μέλη αναφέρουν ότι αύξησαν τις προσπάθειες που καταβάλλουν στον τομέα της κατάρτισης για τη διαπίστωση και την κατάργηση των λαθών και ότι έχουν εφαρμόσει νέα συστήματα πληροφορικής.

* Το Συνέδριο είναι της γνώμης ότι επί του παρόντος είναι δύσκολο να διαθέτει κανείς σφαιρικές πληροφορίες για τα επί μέρους έργα, τη διαχρονικότητα και τη βιωσιμότητά τους, τις θετικές ή αρνητικές αλληλεπιδράσεις τους ή τον αντίκτυπό τους στο σύνολο. Αυτά τα συστήματα δεδομένων, που πρέπει να δημιουργηθούν στο πλαίσιο της εταιρικής σχέσης, είναι απαραίτητα τόσο για την Κοινότητα όσο και για τα κράτη μέλη. Εάν δεν γίνει καμία πρόοδος όσον αφορά την επεξεργασία τους, είναι δύσκολο να βελτιωθούν και να καταστούν αποτελεσματικότερες οι αξιολογήσεις που προβλέπουν οι ισχύουσες διατάξεις.

Ένα κράτος μέλος ανακοινώνει ότι επεξεργάστηκε ένα σύστημα πληροφορικής για τη συγκέντρωση αξιόπιστων δημοσιονομικών και στατιστικών πληροφοριών με σκοπό την εξασφάλιση κατάλληλων λογιστικών συστημάτων, την ορθότητα των πράξεων και τη συμφωνία με τους κοινοτικούς κανόνες. Μια άλλη χώρα υποστηρίζει την ιδέα ανάπτυξης συστημάτων δεδομένων για τη βελτίωση των διαδικασιών αξιολόγησης.

* Το Συνέδριο επικρίνει την ποιότητα καθώς και το πεδίο εφαρμογής των συστάσεων και των αποτελεσμάτων των ενδιάμεσων αξιολογήσεων.

Μερικές χώρες απαντούν ότι σημειώθηκε πρόοδος στα συστήματα αξιολόγησης και είναι της γνώμης ότι οι ενδιάμεσες αξιολογήσεις επιτυγχάνουν τους επιδιωκόμενους στόχους.

Ένα κράτος μέλος εξέτασε τις ενδιάμεσες αξιολογήσεις που διενεργεί με σκοπό να επισημάνει τις ελλείψεις και να επεξεργαστεί τις μεθόδους για τη νέα περίοδο προγραμματισμού.

Σε ένα άλλο κράτος μέλος δημιουργήθηκε, το 1996, ανεξάρτητη μονάδα, σε συνεργασία με το Υπουργείο Οικονομικών και την Ευρωπαϊκή Επιτροπή, στόχος της οποίας είναι να παρέχει συμβουλές και να επικουρεί τις εθνικές αρχές και την Ευρωπαϊκή Επιτροπή κατά την αξιολόγηση των προγραμμάτων των διαρθρωτικών ταμείων.

* Συνέχεια που δόθηκε στους ελέγχους του Συνεδρίου στον τομέα του ΕΓΤΠΕ-τμήματος Προσανατολισμού: η προώθηση βιολογικών καλλιεργειών και μη ρυπαντικών μορφών γεωργίας συγκαταλέγεται ανάμεσα στους κύριους στόχους της μεταρρύθμισης της ΚΓΠ και αναφέρεται στο 5ο πρόγραμμα δράσης καθώς και στον κανονισμό του Συμβουλίου αριθ. 2085/93. Ωστόσο, βάσει μιας δειγματοληπτικής επιλογής γεωργών σε όλα τα κράτη μέλη που έγιναν επισκέψεις, μόνο ένας έλαβε επιδοτήσεις για τη δημιουργία βιολογικής γεωργικής εκμετάλλευσης.

Ορισμένες χώρες πιστεύουν ότι σε κοινοτικό επίπεδο δημιουργήθηκαν κατάλληλες ευκαιρίες για την προώθηση της καλλιέργειας βιολογικών προϊόντων και ότι στο εξής χορηγούνται επενδυτικές ενισχύσεις για την εφαρμογή μέτρων περιβαλλοντικής προστασίας.

Ωστόσο, ένα άλλο κράτος μέλος διαφωνεί με την παρατήρηση του Συνεδρίου και επισημαίνει ότι πολιτικός του ρόλος είναι η ίση μεταχείριση όλων των γεωργών με βάση τους στόχους των διαρθρωτικών μέτρων. Έτσι, οι βιολογικές καλλιέργειες δεν τυγχάνουν προτιμησιακής μεταχείρισης στο πλαίσιο των επενδυτικών ενισχύσεων.

* Συνέχεια που δόθηκε στους ελέγχους του Συνεδρίου στον τομέα του ΕΓΤΠΕ-τμήματος Προσανατολισμού: ανεπαρκείς έλεγχοι.

Ένα κράτος μέλος πιστεύει ότι η αύξηση των ελέγχων μπορεί να έχει αντίθετα αποτελέσματα όσον αφορά τη μείωση του άγχους και του φόρτου εργασίας που βαρύνει την αγροτική κοινότητα.

Μια άλλη χώρα επισημαίνει ότι πρέπει να αυξηθούν οι έλεγχοι ποιότητας όχι μέσω του αριθμού των επιτόπιων ελέγχων αλλά μέσω της παρακολούθησης του προγράμματος.

* Το Συνέδριο είναι της γνώμης ότι ο ρυθμός προόδου όσον αφορά την εφαρμογή των βασικών αρχών είναι βραδύς.

Μερικά κράτη μέλη επιβεβαιώνουν την απάντηση της Επιτροπής, σύμφωνα με την οποία έλαβε μια σειρά μέτρων, όπως είναι η επεξεργασία δελτίων επιλεξιμότητας δαπανών, η έκδοση κανονισμού για την εφαρμογή του άρθρου 24 του κανονισμού συντονισμού (εφαρμογή του δημοσιονομικού συντονισμού) και η σύναψη συμφωνιών με τις εθνικές αρχές για την ενίσχυση των ελέγχων. Τα μέσα αυτά πρέπει, στο πλαίσιο του νέου κανονισμού ο οποίος περιέχει ορισμένα νέα στοιχεία, να συμβάλλουν μακροπρόθεσμα στην επίλυση των προβλημάτων που ανέφερε το Ελεγκτικό Συνέδριο.

3.5. DAS - Δήλωση αξιοπιστίας (Κεφάλαιο 8 της ετήσιας έκθεσης)

Ελάχιστα κράτη μέλη προσπάθησαν να απαντήσουν στις γενικές παρατηρήσεις που έγιναν στο το κεφάλαιο αυτό (ενώ απάντησαν στις παρατηρήσεις σχετικά με τα ειδικά λάθη που διαπιστώθηκαν).

* Το Συνέδριο επισημαίνει ότι ο αριθμός των ουσιαστικών λαθών είναι απαράδεκτος.

Ένα κράτος μέλος επισημαίνει ότι το επίπεδο λαθών είναι ανησυχητικά υψηλό και ότι η Επιτροπή πρέπει να αντιμετωπίσει το πρόβλημα στο πλαίσιο των νέων μέτρων μεταρρύθμισης.

Μια άλλη χώρα πιστεύει ότι το ποσοστό των λαθών στον τομέα αυτό μπορεί να περιοριστεί με τον προσδιορισμό των σχετικών νομοθετικών μέτρων.

* Το Συνέδριο συνιστά να ληφθούν μέτρα για την πρόληψη, τη διαπίστωση και τη διόρθωση των λαθών.

Ένα κράτος μέλος επισημαίνει ότι είναι σημαντικό να καταβληθούν προσπάθειες για την απλούστευση και τη διευκρίνιση της νομοθεσίας καθώς και για να εξασφαλιστεί ότι οι νέοι κανονισμοί είναι θωρακισμένοι από πλευράς απάτης.

Μερικές χώρες είναι της γνώμης ότι τα ενδιαφερόμενα κράτη μέλη έχουν υποχρέωση να αντιμετωπίζουν τα λάθη που διαπιστώνονται από τις υπηρεσίες τους και κατά τη διάρκεια των διενεργούμενων ελέγχων.

ΠΑΡΑΡΤΗΜΑ 1 Μέτρα που έλαβε η Επιτροπή ανταποκρινόμενη στις παρατηρήσεις που συνοδεύουν τη σύσταση του Συμβουλίου

- Τα μέτρα που έλαβε η Επιτροπή αναφέρονται στους πίνακες που ακολουθούν κάθε μια από τις συστάσεις του Συμβουλίου.

Επίσης, στις περιπτώσεις που ήταν ενδεδειγμένο, η Επιτροπή προέβη στην ενημέρωση του προγράμματος δράσης που εξέδωσε το Φεβρουάριο 2000, με τα νέα μέτρα που πρότειναν ή θέσπισαν οι υπηρεσίες της.

Πίνακας περιεχομένων

Εισαγωγή

1- Ίδιοι πόροι

2 - Κοινή γεωργική πολιτική και αλιεία

3 - Διαρθρωτικές ενέργειες

4 - Εσωτερικές πολιτικές

5 - Εξωτερικές ενισχύσεις

6 - Διοικητικές δαπάνες

7 - Δημοσιονομικά μέσα

8 - Δήλωση αξιοπιστίας

9 - Ειδική έκθεση αριθ. 1/99 σχετικά με τις ενισχύσεις αποκορυφωμένου γάλακτος και γάλακτος σε σκόνη που προορίζεται για τη διατροφή των ζώων

10 - Ειδική έκθεση αριθ. 2/99 σχετικά με την επίπτωση της μεταρρύθμισης της ΚΓΠ στον τομέα των σιτηρών

11 - Ειδική έκθεση αριθ. 3/99 σχετικά με τη διαχείριση και τον έλεγχο των επιδοτήσεων επιτοκίου από τις υπηρεσίες της Επιτροπής

Σημαντικά σημεία των παρατηρήσεων του Συμβουλίου

σχετικά με την απαλλαγή 1998 [1]

[1] α) Σύσταση της 13ης Μαρτίου 2000 σχετικά με την απαλλαγή του γενικού προϋπολογισμού

ΕΙΣΑΓΩΓΗ

α) Το Συμβούλιο ζητεί να ενισχυθεί και να σταθεροποιηθεί η δημοσιονομική διαχείριση με τα κράτη μέλη στο πλαίσιο της ήδη γνωστής πρωτοβουλίας SEM 2000, λόγω του ότι ένα μεγάλο μέρος του προϋπολογισμού εκτελείται από αυτή.

Απάντηση :

Η Επιτροπή εκφράζει την ικανοποίησή της για το γεγονός ότι το Συμβούλιο υποστηρίζει την ενίσχυση της συνεργασίας στον τομέα της δημοσιονομικής διαχείρισης με τα κράτη μέλη. Επιβεβαίωσε ήδη την πρόθεσή της να διατηρήσει την ομάδα προσωπικών αντιπροσώπων (ΟΠΑ) για τη χρηστή δημοσιονομική διαχείριση η οποία δημιουργήθηκε για το σκοπό αυτό στο πλαίσιο της πρωτοβουλίας SEM2000.

β) Το Συμβούλιο επιθυμεί η ανασύνταξη του Δημοσιονομικού Κανονισμού να αποτελέσει στοιχείο ουσιαστικής σημασίας για τη βελτίωση της δημοσιονομικής διαχείρισης.

Απάντηση :

Η ανασύνταξη του Δημοσιονομικού Κανονισμού έχει πολλαπλούς στόχους, ένας από τους οποίους είναι η βελτίωση της δημοσιονομικής διαχείρισης. Για την επίτευξη αυτού του στόχου εντάχθηκαν στον κανονισμό οι κατευθυντήριες γραμμές που εξέδωσε η Επιτροπή στη Λευκή Βίβλο. Συγκεκριμένα, πρόκειται για τον επαναπροσδιορισμό του ρόλου των οικονομικών παραγόντων ώστε να ανατεθεί μεγαλύτερη αρμοδιότητα στους διατάκτες και να δημιουργηθεί μια υπηρεσία εσωτερικού ελέγχου. Επίσης, ο νέος δημοσιονομικός κανονισμός επιβεβαιώνει τις αρχές του δημοσιονομικού δικαίου, στις οποίες περιλαμβάνεται ήδη η χρηστή δημοσιονομική διαχείριση.

γ) Το Συμβούλιο πιστεύει ότι η μέγιστη δυνατή χρησιμοποίηση των πιστώσεων του ετήσιου προϋπολογισμού δεν είναι δείκτης χρηστής δημοσιονομικής διαχείρισης.

Απάντηση :

Η Επιτροπή συμμερίζεται τη γνώμη αυτή, η οποία κατά τα άλλα είναι σύμφωνη με τον ορισμό της αρχής περί χρηστής δημοσιονομικής διαχείρισης που προβλέπεται στο άρθρο 2 του δημοσιονομικού κανονισμού. Η πρόταση μεταρρύθμισης έχει στόχο την ενίσχυση αυτής της ιδέας αναφερόμενη στις αρχές της οικονομίας και της αποτελεσματικότητας.

δ) Το Συμβούλιο ζητεί από την Επιτροπή να παρακολουθεί συστηματικά τα μέτρα που λαμβάνονται για την επίλυση των προβλημάτων που διαπιστώνονται κατά την εκτέλεση του προϋπολογισμού, ώστε να αποφεύγεται η επανάληψή τους.

Απάντηση :

Η Επιτροπή συμμερίζεται τη γνώμη του Συμβουλίου και, για το σκοπό αυτό, θα υποβάλλει ετήσιο πρόγραμμα δράσης.

ε) Το Συμβούλιο διαπιστώνει ότι το Συνέδριο δεν ήταν σε θέση να εκδώσει θετική δήλωση αξιοπιστίας λόγω του υπερβολικά υψηλού ποσοστού λαθών στις σχετικές πράξεις.

Απάντηση :

Κάθε χρόνο, το Ελεγκτικό Συνέδριο εκδίδει ποιοτική δήλωση αξιοπιστίας (DAS) χωρίς να δημοσιεύει ποσοστά λαθών. Σε ορισμένους τομείς, όπως είναι η γεωργία, το σύστημα εκκαθάρισης καθώς και τα συστήματα ελέγχου και επιβολής κυρώσεων κατέστησαν δυνατή την ανάκτηση υπέρ του κοινοτικού προϋπολογισμού ενός ποσού που πλησιάζει πολύ τις πιθανές σχετικές ζημίες. Σε άλλους τομείς, όπως είναι τα διαρθρωτικά ταμεία, έγιναν βελτιώσεις αλλά τα αποτελέσματα θα γίνουν ορατά μετά από κάποιο χρονικό διάστημα (βλ. πρόγραμμα δράσης). Ορισμένα σημαντικά μέτρα αφορούν τα κανονισμό αριθ. 2064 και την Agenda 2000.

στ) Το πρόγραμμα δράσης έγινε ευνοϊκά δεκτό από το Συμβούλιο, το οποίο θα εξετάσει με προσοχή την εκτέλεσή του.

Απάντηση :

Η Επιτροπή συμφωνεί με το Συμβούλιο ότι το πρόγραμμα δράσης πρέπει να γίνει αντικείμενο τακτικής παρακολούθησης. Έτσι, θα διαβιβάζεται στην αρμόδια για τον προϋπολογισμό αρχή, στην αρχή κάθε έτους και θα ενημερώνεται έξι μήνες αργότερα.

1. Ίδιοι ποροι

1.1. Σύσταση του Συμβουλίου

α) Το Συμβούλιο ζητεί να βελτιωθούν οι διαδικασίες λογιστικής καταχώρησης και οι διαδικασίες διάθεσης στην Επιτροπή ορισμένων δασμών που βεβαιώθηκαν αλλά που δεν έχουν ακόμη ανακτηθεί.

Απάντηση :

Η Επιτροπή συμμερίζεται τις ανησυχίες του Συμβουλίου σχετικά με την ανάγκη βελτίωσης των διαδικασιών που εφαρμόζουν τα κράτη μέλη στον τομέα της λογιστικής καταχώρησης των δασμών που βεβαιώθηκαν αλλά που δεν έχουν ακόμη ανακτηθεί. Για το λόγο αυτό, ήδη εδώ και αρκετά χρόνια, η Επιτροπή χρησιμοποιεί τις μεθόδους επιτόπου ελέγχων που προβλέπει ο κανονισμός 1050/2000 (πρώην κανονισμός 1552/89) στο πλαίσιο των ετήσιων προγραμμάτων ώστε να επισημαίνει και να διορθώνει τις ακατάλληλες πρακτικές. Η Επιτροπή, σε δύο περιπτώσεις που αντιμετώπισε την άρνηση κράτους μέλους να ευθυγραμμίσει τη λογιστική πρακτική του, κίνησε τη διαδικασία λόγω παραβάσεως που προβλέπει το άρθρο 226 της Συνθήκης.

β) Το Συμβούλιο ζητεί από την Επιτροπή να παρακολουθεί τα εθνικά έσοδα ΦΠΑ, κυρίως όσον αφορά τις ενδοκοινοτικές συναλλαγές.

Απάντηση :

Η Επιτροπή καθιέρωσε μια επιχειρησιακή διαδικασία για την αυτόματη διαβίβαση πληροφοριών σχετικά με τα έσοδα ΦΠΑ. Με βάση τις πληροφορίες που δέχεται από τα κράτη μέλη, θα υποβάλλει μια πρώτη ανάλυση σχετικά με τις τάσεις που χαρακτηρίζουν τα έσοδα ΦΠΑ στη συνεδρίαση των αναπληρωτών Γενικών Διευθυντών στον τομέα της άμεσης φορολογίας, στις 12 Σεπτεμβρίου 2000.

1.2. Πρόγραμμα δράσης

>ΘΕΣΗ ΠIΝΑΚΑ>

Παρατήρηση σχετικά με το πρόγραμμα δράσης (μέτρο iv) :

Για να αποφευχθεί η υπερτίμηση των οφειλόμενων ποσών, η Επιτροπή προέβη, για πρώτη φορά, στην εγγραφή λογιστικής διόρθωσης 100% στο ενεργητικό του ισολογισμού 1999 για τις αμφισβητούμενες οφειλές, μειώνοντας έτσι την αξία των ποσών που οφείλουν τα κράτη μέλη.

2. Κοινή γεωργική πολιτική και αλιεία

2.1. Σύσταση του Συμβουλίου

α) Το Συμβούλιο ζητεί από την Επιτροπή να υποβάλει, στο πλαίσιο της ανασύνταξης του Δημοσιονομικού Κανονισμού, τον ακριβή ορισμό της έννοιας αρνητική δαπάνη καθώς και τη λογιστική της καταχώριση όσον αφορά την τήρηση των επί μέρους ανώτατων ορίων των δημοσιονομικών προοπτικών.

Απάντηση :

Η ανασύνταξη του Δημοσιονομικού Κανονισμού δίνει την ευκαιρία να επιβεβαιωθεί εκ νέου ότι δεν μπορεί να υπάρχουν ούτε αρνητικά έσοδα ούτε αρνητικές δαπάνες. Οι αρνητικές δαπάνες αντικαθιστώνται από έσοδα, ορισμένα εκ των οποίων διατίθενται αποκλειστικά και μόνο με βάση τα κριτήρια του άρθρου 17 της πρότασης ανασύνταξης.

Οι κανονισμοί που προβλέπουν μείωση των δαπανών που πρέπει να δηλώνονται θα τροποποιηθούν με αντίστοιχο τρόπο.

β) Το Συμβούλιο ζητεί από την Επιτροπή να βελτιώσει, σε συνεργασία με τα κράτη μέλη, τη λειτουργία των οργανισμών πληρωμής, κυρίως όσον αφορά τις δηλώσεις ώστε να αυξηθεί, μεταξύ άλλων, η αξιοπιστία των προβλέψεων του προϋπολογισμού.

Απάντηση :

- Όσον αφορά το σύνολο των γεωργικών δαπανών, η Επιτροπή προέβη, το1999, σε μελέτη σκοπιμότητας για τη δημιουργία βάσης δεδομένων στόχος της οποίας είναι να παρέχει λεπτομερείς δημοσιονομικές πληροφορίες για κάθε συναλλαγή. Δεδομένου ότι η μελέτη κατέληξε σε θετικά συμπεράσματα όσον αφορά τη δημιουργία αυτής της βάσης δεδομένων, κηρύχθηκε ήδη η σχετική πρόσκληση υποβολής προσφορών.

- Όσον αφορά το ιδιαίτερο θέμα των συνοδευτικών μέτρων για την επίλυση του προβλήματος των μη αξιόπιστων προβλέψεων, η Επιτροπή θέσπισε ένα σύστημα κυρώσεων σε περίπτωση διαπίστωσης σημαντικών αποκλίσεων μεταξύ των προβλέψεων και των πραγματικών δαπανών στον τομέα της ανάπτυξης της υπαίθρου, βάσει του κανονισμού (ΕΚ) αριθ. 1750/1999.

γ) Παρά τις βελτιώσεις που έγιναν, το ποσοστό λαθών που επηρεάζει τη νομιμότητα και την κανονικότητα των σχετικών πράξεων εξακολουθεί να είναι υπερβολικά υψηλό. Ωστόσο, το Συμβούλιο αναγνωρίζει ότι οι έλεγχοι που πραγματοποιήθηκαν στο πλαίσιο της εκκαθάρισης των λογαριασμών μειώνουν τον αντίκτυπο της κατάστασης που επισημάνθηκε κατά παρέκταση με βάση τα ευρήματα του Ελεγκτικού Συνεδρίου.

Απάντηση :

Οι έλεγχοι στο πλαίσιο της εκκαθάρισης των λογαριασμών οδήγησαν σε μέση ετήσια συνολική διόρθωση 900 εκατ. ευρώ, δηλαδή ίση με το 2,2% του προϋπολογισμού. Η διόρθωση αυτή πλησιάζει πολύ το ποσοστό λαθών της δήλωσης αξιοπιστίας του Ελεγκτικού Συνεδρίου.

2.2. Πρόγραμμα δράσης

>ΘΕΣΗ ΠIΝΑΚΑ>

Παρατηρήσεις σχετικά με το πρόγραμμα δράσης:

Η εφαρμογή και η παρακολούθηση όλων αυτών των μέτρων που εκδόθηκαν για την βελτίωση της συμμόρφωσης με την κοινοτική νομοθεσία αποτελούν αντικείμενο ιδιαίτερης προσοχής κατά τον προγραμματισμό και την εκτέλεση των αποστολών ελέγχου στα κράτη μέλη στο πλαίσιο της εκκαθάρισης των λογαριασμών. Στις περισσότερες περιπτώσεις, τα αποτελέσματα οδηγούν στην έκδοση συστάσεων ή και προτάσεων δημοσιονομικών διορθώσεων για την έλλειψη συμμόρφωσης με τους ισχύοντες νομοθετικούς κανόνες.

3. Διαρθρωτικές ενέργειες

3.1. Σύσταση του Συμβουλίου

α) Το Συμβούλιο ζητεί τη βελτίωση αξιολόγησης των επιτευχθέντων αποτελεσμάτων σχετικά με τους καθορισθέντες στόχους, καθώς και της αξιοπιστίας και του συντονισμού της μεθοδολογίας των αξιολογήσεων. Παράλληλα επιθυμεί τη σύσφιγξη της εταιρικής σχέσης με τα κράτη μέλη.

Απάντηση:

Οι νέες κανονιστικές διατάξεις προσφέρουν ένα σαφή ορισμό των ευθυνών σε ότι αφορά την αξιολόγηση. Τούτο διευκολύνει τη λήψη πρωτοβουλίας από την εμπλεκόμενη πλευρά, ακόμα και όταν η αρχή της εταιρικής σχέσης υπερισχύει του συνόλου.

Η Επιτροπή παρομοίως έθεσε στη διάθεση των κρατών μελών ένα έγγραφο για την εκτίμηση της ποιότητας των αξιολογήσεων το οποίο εφαρμόζεται στην ίδια την Επιτροπή. Τέλος, ένα από τα κριτήρια καλής διαχείρισης στα πλαίσια του αποθεματικού επίδοσης στοχεύει στην ποιότητα των αξιολογήσεων που πρέπει να διεξαχθούν στα μέσα της διαδρομής.

Τα κράτη μέλη πραγματοποίησαν μία σημαντική εργασία για την ανάπτυξη των συστημάτων παρακολούθησης, διευκολύνοντας έτσι μία καλύτερη εκτίμηση της επίπτωσης των διαρθρωτικών δράσεων βραχυπρόθεσμα και μακροπρόθεσμα.

Κατά την έναρξη της νέας περιόδου προγραμματισμού (2000-2006), ζητήθηκε από τα κράτη μέλη να υπολογίσουν ποσοτικά τις αναμενόμενες επιπτώσεις των διαρθρωτικών δράσεων. Τούτο έγινε η αιτία καθιέρωσης δεικτών για την εκτίμηση των επιτευχθέντων αποτελεσμάτων σε σχέση με τους επιδιωκόμενους στόχους.

Στα πλαίσια της νέας ρύθμισης, ο τομέας της αξιολόγησης, σε αντίθεση με άλλους τομείς στους οποίους έλαβε χώρα μια μεγάλη αποκέντρωση αρμοδιοτήτων προς τα κράτη μέλη, στηρίζεται ακόμη σε μια ισορροπημένη εταιρική σχέση όπως μαρτυρούν τα άρθρα 40 παρ. 3, 42 παρ. 2 και 43 παρ. 2 του κανονισμού 1260/99.

Η ΓΔ EMPL, με στόχο την ενίσχυση του μεθοδολογικού συντονισμού σε ό,τι αφορά την αξιολόγηση στα πλαίσια του ΕΚΤ για την περίοδο προγραμματισμού 2000-2006, επεξεργάσθηκε τους "προσανατολισμούς για τους μηχανισμούς παρακολούθησης και αξιολόγησης". Το έγγραφο αυτό που προορίζεται στους εθνικούς διαχειριστές παρουσιάζει, μεταξύ άλλων, ένα υπόδειγμα εντολής για την αξιολόγηση για να επιτρέπει μια πιο μεγάλη ομοιογένεια στην επιλογή των εθνικών αξιολογητών. Επίσης προσφέρει παραδείγματα δεικτών παρακολούθησης και αξιολόγησης και αναλύει λεπτομερώς τη δομή και τον ρόλο της ομάδας καθοδήγησης όπου ασκείται η εταιρική σχέση μεταξύ των κρατών μελών και της Επιτροπής στον τομέα της αξιολόγησης.

Για την περίοδο 2000-2006, σε ό,τι αφορά τα μέτρα που αναφέρονται στην αγροτική ανάπτυξη, η Επιτροπή επεξεργάσθηκε δύο μεθοδολογικούς οδηγούς ώστε να διαθέτει μια δομή αξιολόγησης και μεθόδους αξιολόγησης ομοιογενείς μεταξύ των διαφόρων περιφερειών της Ένωσης. Οι οδηγοί αυτοί ζητούν απάντηση σε έναν ορισμένο αριθμό κοινών ερωτήσεων αξιολόγησης χρησιμοποιώντας κοινά κριτήρια κρίσης και δεικτών. Η Επιτροπή προέβλεψε στα πλαίσια των κανονισμών ότι η συγχρηματοδότηση των μελετών αξιολόγησης υπόκειται στην απάντηση στις κοινές ερωτήσεις και στην επεξεργασία των εκθέσεων που απαντούν σε ορισμένα κριτήρια ποιότητας όπως αυτά ορίζονται στις κατευθυντήριες γραμμές. Στον κανονισμό εφαρμογής, η Επιτροπή φρόντισε ώστε να ενισχυθεί η εταιρική σχέση με τα κράτη μέλη για τις αξιολογήσεις.

Για την περίοδο 1994-1999, καθορίστηκαν μεθοδολογικοί οδηγοί που διέπονται από την ίδια φιλοσοφία για την ex-post αξιολόγηση των μέτρων που αναφέρονται στους στόχους 5a) και 5β).

β) Το Συμβούλιο ζητεί την αποσαφήνιση του συστήματος λογιστικής παρακολούθησης το οποίο προβλέπει απαλλαγές των αναλήψεων υποχρεώσεων για να είναι δυνατή η καλύτερη παρακολούθηση της κατάστασης των διαρθρωτικών δράσεων.

Aπάντηση:

Για τη νέα περίοδο 2000-2006 η λογιστική παρακολούθηση των απαλλαγών θα εξασφαλίζεται από το μηχανοργανωμένο λογιστικό σύστημα της Επιτροπής (SINCOM II) που προβλέπει τον καθορισμό ημερομηνίας λήξεως ισχύος για όλες τις αναλήψεις υποχρεώσεων. Κατ' εφαρμογή των διατάξεων του άρθρου 31 παρ. 2 του γενικού κανονισμού των διαρθρωτικών ταμείων (R1260/99) θα περιοριστούν οι αναλήψεις υποχρεώσεων μεριδίων.

Για τα προγράμματα των προηγουμένων περιόδων προγραμματισμού, οι ΓΔ που τα διαχειρίζονται τηρούν πίνακες ανακοινώσεων στους οποίους καταχωρίζουν τα προγράμματα προσεχούς λήξεως και το καταστατικό και τα σχετικά με την προαναφερθείσα διαδικασία λήξεως περιστατικά. Μόλις ολοκληρωθεί η διαδικασία λήξεως τα υπόλοιπα των αναλήψεων υποχρεώσεων αποδεσμεύονται χωρίς χρονοτριβή. Στην αρχή κάθε έτους οι διαχειρίστριες Γενικές Διευθύνσεις αναθεωρούν τον κατάλογο των αναλήψεων υποχρεώσεων που παραμένουν προς εκκαθάριση και έχουν μεταφερθεί από το προηγούμενο έτος, με σκοπό να καθορίσουν τις ανάγκες τους και να πραγματοποιήσουν την αποδέσμευση στην ενάντια περίπτωση.

γ) Το Συμβούλιο επιθυμεί ένα διαχωρισμό, στον τομέα των πληρωμών, μεταξύ των προκαταβολών και των οριστικών πληρωμών.

Απάντηση:

Σχετικά με τους διαφόρους τύπους πληρωμής, η Επιτροπή άρχισε μελέτη για να, αφενός, να επανορίσει τις πληροφορίες που πρέπει να δημοσιευθούν μέσα στις τελικές οικονομικές καταστάσεις και, αφετέρου, να αναλύσει τις δυνατότητες πραγματικής εφαρμογής. Η προσέγγιση αυτή ολοκληρώνει τη διευκρίνιση των εννοιών σε ό,τι αφορά τους τύπους πληρωμής στα πλαίσια της ανασύνταξης του δημοσιονομικού κανονισμού και λαμβάνει υπόψη της το νέο νομικό πλαίσιο για την περίοδο προγραμματισμού 2000-2006 των διαρθρωτικών ταμείων, πλαίσιο που οργανώνει μια πιο διαφανή διαχείριση.

Η ανασύνταξη του δημοσιονομικού κανονισμού επιτρέπει την πλήρη αναθεώρηση της τυπολογίας των πληρωμών και η Επιτροπή προτείνει να γίνεται διάκριση, όπως και στους κανονισμούς σχετικά με τα διαρθρωτικά ταμεία, μεταξύ των προχρηματοδοτήσεων, των ενδιαμέσων πληρωμών (επιστροφές) και των πληρωμών των υπολοίπων. Η διάκριση μεταξύ προκαταβολών και μερικών προκαταβολών, που είχε αποτελέσει αντικείμενο παρατηρήσεων εκ μέρους του Ελεγκτικού Συνεδρίου καταργείται.

δ) Το Συμβούλιο επιθυμεί την ενίσχυση των ελέγχων στο στάδιο του κλεισίματος των κοινοτικών παρεμβάσεων ιδίως για τα προγράμματα της περιόδου 1994 -1999.

Απάντηση:

Το πρόγραμμα ελέγχου που προβλέπεται για το έτος 2000, και σε πιο ευρεία κλίμακα οι προβλέψεις για το 2001, λαμβάνουν υπόψη τους αυτή την αίτηση του Συμβουλίου.

Οι έλεγχοι της Επιτροπής που θα πραγματοποιηθούν το 2001 και μερικώς το 2002 θα επικεντρωθούν στο κλείσιμο των τύπων παρέμβασης σχετικά με την περίοδο προγραμματισμού 1994-1999. Η πιο μεγάλη προσπάθεια στο συγκεκριμένο πεδίο θα πρέπει να καταβληθεί από τις εθνικές αρχές οι οποίες πρέπει να συμμορφώνονται με το άρθρο 8 του κανονισμού 2064/97. Ο κανονισμός αυτός προβλέπει ότι τα κράτη μέλη πρέπει να αποστείλουν στην Επιτροπή, το αργότερο ταυτόχρονα με την τελευταία αίτηση τελικής πληρωμής, δήλωση που συνοψίζει τους διεξαχθέντες ελέγχους κατά τα προηγούμενα έτη και εκφράζει τη θέση τους σχετικά με την αξιοπιστία της αίτησης του υπολοίπου και του τελικού πιστοποιητικού των δαπανών. Η δήλωση αυτή θα πρέπει να συντάσσεται από άτομο ή υπηρεσία ανεξάρτητο από την υπηρεσία εκτέλεσης. Οι διεξαχθέντες έλεγχοι θα πρέπει να καλύπτουν τουλάχιστον το 5% των συνολικών επιλέξιμων δαπανών και το δείγμα να είναι αντιπροσωπευτικό .

ε) Το Συμβούλιο απαιτεί τη συνάφεια μεταξύ των διαρθρωτικών δράσεων και των άλλων κοινοτικών πολιτικών, ιδίως σε ό,τι αφορά την προστασία του περιβάλλοντος.

Απάντηση:

Ένα ειδικό άρθρο συμπεριελήφθη στον κανονισμό του Συμβουλίου αριθ. 1260/99 της 21.6.99 περί γενικών διατάξεων για τα διαρθρωτικά ταμεία. Πράγματι, το άρθρο 12 θεσπίζει ότι: "Οι πράξεις που χρηματοδοτούνται από τα Ταμεία, από την ΕΤΕ ή από άλλο χρηματοδοτικό όργανο πρέπει να είναι σύμφωνες προς τις διατάξεις της συνθήκης και των πράξεων που θεσπίζονται δυνάμει αυτής, καθώς και προς τις κοινοτικές πολιτικές και δράσεις, περιλαμβανομένων όσων αφορούν τους κανόνες ανταγωνισμού, την ανάθεση δημοσίων συμβάσεων, την προστασία και βελτίωση του περιβάλλοντος, την εξάλειψη των ανισοτήτων, καθώς και την προώθηση της ισότητας μεταξύ ανδρών και γυναικών".

Επιπλέον, ο κανονισμός του Συμβουλίου 1257/1999 για τη στήριξη της αγροτικής ανάπτυξης για την περίοδο 2000-2006 δίδει ιδιαίτερη προσοχή στη συνοχή με τις άλλες κοινοτικές πολιτικές. Η προστασία του περιβάλλοντος διέπει το σύνολο του κανονισμού. Τούτη αποτελεί τον ακριβή στόχο ενός από τα μέτρα (γεωργικό περιβάλλον) και που αποτελεί όρο επιλεξιμότητας για τα περισσότερα από τα άλλα. Επιπλέον το μέτρο γεωργικοπεριβαλλοντικής ενίσχυσης είναι το μόνο μέτρο υποχρεωτικής εφαρμογής στα προγράμματα γεωργικής ανάπτυξης των κρατών μελών. Η τήρηση και η συνοχή με τις άλλες κοινοτικές πολιτικές, ιδίως της κοινής αγροτικής πολιτικής, εξασφαλίζονται από τα άρθρα 37 έως 39 του προαναφερθέντος κανονισμού.

στ) Το Συμβούλιο απαιτεί την τήρηση των κανόνων ανταγωνισμού κατά την ανάθεση των συμβάσεων.

Απάντηση:

Ένα ειδικό άρθρο συμπεριελήφθη στον κανονισμό του Συμβουλίου αριθ. 1260/99 της 21.6.99 περί γενικών διατάξεων για τα διαρθρωτικά ταμεία. Πράγματι, το άρθρο 12 θεσπίζει ότι: "Οι πράξεις που χρηματοδοτούνται από τα Ταμεία, από την ΕΤΕ ή από άλλο χρηματοδοτικό όργανο πρέπει να είναι σύμφωνες προς τις διατάξεις της συνθήκης και των πράξεων που θεσπίζονται δυνάμει αυτής, καθώς και προς τις κοινοτικές πολιτικές και δράσεις, περιλαμβανομένων όσων αφορούν τους κανόνες ανταγωνισμού, την ανάθεση δημοσίων συμβάσεων, την προστασία και βελτίωση του περιβάλλοντος, την εξάλειψη των ανισοτήτων, καθώς και την προώθηση της ισότητας μεταξύ ανδρών και γυναικών".

Στους τομείς που είναι ανοιχτοί στον ανταγωνισμό (για παράδειγμα ο τομέας των συμβάσεων τεχνικής βοήθειας, οι υπηρεσίες της Επιτροπής, κατά τη διάρκεια των επιτόπιων ελέγχων τους, βεβαιώνονται αν οι διοικήσεις που διαχειρίζονται τα κοινοτικά προγράμματα τηρούν τους κοινοτικούς κανόνες ανταγωνισμού.

ζ) Το Συμβούλιο επαναλαμβάνει την αίτησή του στην Επιτροπή για να του υποβάλει αυτή έκθεση για την εφαρμογή των ελέγχων σύμφωνα με τον κανονισμό (ΕΚ αριθ. 2988/95 σχετικά με την προστασία των οικονομικών συμφερόντων των Ευρωπαϊκών Κοινοτήτων καθώς και με τον κανονισμό ΕΚ αριθ. 2185/96 σχετικά με τους ελέγχους και εξακριβώσεις που διεξάγει επιτοπίως η Επιτροπή για την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες.

Απάντηση:

Έχει ήδη υποβληθεί στο Συμβούλιο ένα έγγραφο εργασίας των υπηρεσιών της Επιτροπής της 16ης Μαίου 2000 με τίτλο "Έκθεση για την εφαρμογή του κανονισμού (EUΡATOM, ΕΚ) αριθ. 2185/96 του Συμβουλίου σχετικά με τους επιτόπιους ελέγχους και εξακριβώσεις που διεξάγει η Επιτροπή για την προστασία των οικονομικών συμφερόντων των Ευρωπαϊκών Κοινοτήτων από τις απάτες και άλλες παρατυπίες" (αναφορά SEC(2000)844). Συνεπώς η αίτηση του Συμβουλίου έχει ήδη λάβει ικανοποίηση.

η) Η μεταρρύθμιση που άρχισε στα πλαίσια της Agenda 2000 καθώς και η μεταρρύθμιση σε εξέλιξη πρέπει να δώσουν λύση σε μεγάλο αριθμό προβλημάτων που έχουν εντοπισθεί από το Συνέδριο, να απλοποιήσουν τη διαχείριση και να βελτιώσουν τον προγραμματισμό των διαρθρωτικών δράσεων, τον συντονισμό τους, την αξιολόγησή τους, καθώς και την εταιρική σχέση μεταξύ της Επιτροπής και των κρατών μελών.

Απάντηση.

Η απλοποίηση της διαχείρισης, η βελτίωση του προγραμματισμού, ο καλύτερος συντονισμός των δράσεων και η αξιολόγησή τους, καθώς και η βελτίωση της εταιρικής σχέσης αποτέλεσαν τα βασικά σημεία της πρότασης της Επιτροπής στην Agenda 2000 και έχουν ληφθεί υπόψη στους καινούργιους κανονισμούς. Οι στόχοι των διαρθρωτικών ταμείων μειώθηκαν από 7 σε 3 και οι κοινοτικές πρωτοβουλίες από 14 σε 4 γεγονός που θα επιτρέψει τη σημαντική μείωση του αριθμού των ατομικών προγραμμάτων που τα κράτη μέλη και η Επιτροπή πρέπει να θέσουν σε εφαρμογή. Ο νέος γενικός κανονισμός επέτρεψε τη βελτίωση της εταιρικής σχέσης και διεύρυνε την εταιρική σχέση η οποία σήμερα περιλαμβάνει την Επιτροπή, το κράτος μέλος, τις περιφερειακές και τοπικές αρχές (συμπεριλαμβανομένων σ´αυτές και των αρχών για το περιβάλλον), τους οικονομικούς και κοινωνικούς εταίρους και άλλους αρμόδιους οργανισμούς (συμπεριλαμβανομένων των σχετικών με το περιβάλλον και με την ισότητα μεταξύ των δύο φύλων οργανισμών).

Πολλές διατάξεις που έχουν περιληφθεί στη ρύθμιση για τα διαρθρωτικά ταμεία θα έπρεπε επίσης να επιτρέψουν τη βελτίωση του προγραμματισμού τους και τη διαχείριση του προϋπολογισμού τους, σε συνάρτηση με τα ποσά που έχουν καθορισθεί στις δημοσιονομικές προοπτικές και ειδικότερα: ορισμός ενός κατ' αποκοπήν αποπληθωριστή για την μετατροπή σε τρέχουσες τιμές, κάθε έτος, των ποσών που ορίστηκαν με βάση τις τιμές του 1999, αυτόματη ανάληψη υποχρεώσεων για τα ετήσια μερίδια συνοδευόμενα από αποδέσμευση μέσα σε ορισμένη προθεσμία του μέρους που δεν έχει εκκαθαρισθεί από τις αναλήψεις υποχρεώσεών του, σύστημα μερικών προκαταβολών και επιστροφών των πληρωμών.

3.2. Πρόγραμμα δράσης

>ΘΕΣΗ ΠIΝΑΚΑ>

4. ΕΣΩΤΕΡΙΚΕΣ ΠΟΛΙΤΙΚΕΣ

4.1. Σύσταση του Συμβουλίου

α) Το Συμβούλιο ζητά την εντατικοποίηση των επιτόπιων ελέγχων της Επιτροπής.

Απάντηση :

Από το 1996 η ΓΔ RDT αύξησε σημαντικά τους επιτόπιους δημοσιονομικούς λογιστικούς ελέγχους. Για παράδειγμα, ο αριθμός των ελέγχων που πραγματοποιήθηκαν το 1996 ήταν μόνο 42 και ο αριθμός των συμβάσεων που ελέγχθηκαν λογιστικά σ' αυτά τα πλαίσια μόλις 55. Στις 19 Ιουνίου 2000, απεναντίας, ο αριθμός των λογιστικών ελέγχων που ήδη έχουν πραγματοποιηθεί σ' αυτά τα πλαίσια για το τρέχον έτος ανέρχεται σε 87 και ο αριθμός των συμβάσεων που ελέγχθηκαν ήταν 127.

Η ΓΔ RDT εξάλλου ανέλαβε την υποχρέωση να ελέγχει μέχρι το 10% των λογιστικώς ελέγξιμων συμβασιούχων. Αυτή η ουσιαστική εντατικοποίηση της δραστηριότητας ελέγχου είναι αποτέλεσμα:

- αφενός της πρόσκλησης υποβολής προσφορών της RTD, σε συνεργασία με τις ΓΔ INFSO και FISH, και της ακόλουθης υπογραφής μιας σύμβασης πλαισίου με τους εξωτερικούς ελεγκτές ενόψει της υλοποίησης επιτόπιων ελέγχων,

- αφετέρου, της ενίσχυσης και της σταθεροποίησης της ομάδας λογιστικού ελέγχου στην ΓΔ RDT η οποία έχει κυρίως την ευθύνη της παρακολούθησης και του ελέγχου των λογιστικών ελέγχων που έχει διεξάγει η εταιρεία εξωτερικού λογιστικού ελέγχου.

Στην ΓΔ TREN ο συνολικός αριθμός επιτόπιων ελέγχων που προβλέπεται για το 2000 ανέρχεται περίπου σε 60. Για το 1999 ο αριθμός των επιτόπιων ελέγχων ήταν 52.

Η ΓΔ TREN μπόρεσε να αυξήσει τον αριθμό των επιτόπιων ελέγχων, χάριν κυρίως σε μια σύμβαση πλαίσιο που επιτρέπει την προσφυγή σε εξωτερικούς ελεγκτές για την διεξαγωγή επιτόπιων ελέγχων φορέων που λαμβάνουν κοινοτικές εισφορές του προγράμματος πλαισίου έρευνας.

β) Το Συμβούλιο ζητά την αποδέσμευση των αδρανών αναλήψεων υποχρεώσεων και την ταχεία εκτέλεση των εντολών πληρωμής.

Απάντηση:

Για να ενισχύσει την παρακολούθηση των αδρανών αναλήψεων υποχρεώσεων και την εκτέλεση των εντολών πληρωμής, η ΓΔ RDT συμπεριέλαβε στις διοικητικές της διαδικασίες :

- αφενός, μια διμηνιαία παρακολούθηση των αδρανών αναλήψεων υποχρεώσεων γεγονός που συνεπάγεται είτε την άμεση αποδέσμευση εκείνων που μπορούν να αποδεσμευθούν, είτε την πιθανή έκδοση των σχετικών εντολών πληρωμής.

- αφετέρου, την πλήρη παρακολούθηση των 225 εντολών πληρωμής προγενέστερων του 1999, τις οποίες δεν έχουν ακόμα τηρήσει οι συμβασιούχοι.

Επίσης, για τους πέντε πρώτους μήνες του έτους 2000 εκδόθηκαν 310 εντολές πληρωμής. Οι εντολές αυτές συγκεκριμενοποιούν το αποτέλεσμα αυτών των πράξεων παρακολούθησης. Πρέπει να επισημανθεί επίσης το θετικό αποτέλεσμα της αύξησης του αριθμού των λογιστικών ελέγχων που έχουν κλείσει, στο μέτρο όπου υφίσταται ένας παράγοντας επιτάχυνσης της διαπίστωσης των απαιτήσεων και συνεπώς της έκδοσης των αντίστοιχων εντολών πληρωμής.

Σε συνέχεια της συγχώνευσης, η ΓΔ TREN έθεσε ως προτεραιότητα τη μείωση των αδρανών συμβάσεων και γι' αυτό το σκοπό σύστησε μια μονάδα επιφορτισμένη με τις καθυστερήσεις, προβλέπει δε για το τέλος 2000 το κλείσιμο/επεξεργασία των περίπου 500 αδρανών συμβάσεων, σύμφωνα με τον ορισμό που έδωσε το Ελεγκτικό Συνέδριο (καμία συναλλαγή κατά τη διάρκεια των τελευταίων δύο λογιστικών ετών).

Η ΓΔ BUDG, αναφορικά με την ταχεία εκτέλεση των εντολών πληρωμής, ασχολείται με την ανάπτυξη του πληροφορικού εργαλείου SINCOM 2 για να εξασφαλίσει καλύτερη διαχείριση των εντολών πληρωμής τόσο για τις εντελλόμενες ΓΔ όσο και για τη ΓΔ BUDG ταυτοχρόνως θα αναπτυχθεί ένα εργαλείο αναφορών. Εξάλλου, η ΓΔ BUDG έχει ήδη αποφασίσει να ενισχύσει τον τομέα "πληρωμές απαιτήσεων" για να αντιμετωπίσει καλύτερα το ήδη υπάρχον και αυξανόμενο βάρος εργασίας.

γ) Το Συμβούλιο επιθυμεί να ληφθεί υπόψη, στα χρηματοοικονομικά δελτία που συνοδεύουν τις προτάσεις ανανέωσης των προγραμμάτων, το ποσοστό εκτέλεσης εξαιρουμένων των πιστώσεων που έχουν αποδεσμευθεί.

Απάντηση:

Πλήρης πληροφόρηση για την εκτέλεση του προϋπολογισμού χορηγείται ήδη στα πλαίσια της ετήσιας διαδικασίας προϋπολογισμού και κυρίως στα έγγραφα εργασίας.

δ) Το Συμβούλιο ζητά απλοποίηση των ρητρών των συμβάσεων που αφορούν την επιλεξιμότητα των γενικών εξόδων στον τομέα της έρευνας.

Απάντηση:

Στο 4ο πρόγραμμα-πλαίσιο μόνο οι συμμετέχοντες στα κοινοτικά προγράμματα RDT που εφαρμόζονταν στο καθεστώς των συμπληρωματικών δαπανών μπορούσαν να καθορίσουν τα έμμεσα έξοδά τους στο 20% του συνόλου των δαπανών.

Στο 5ο πρόγραμμα πλαίσιο συμπεριελήφθησαν συμπληρωματικά στοιχεία απλοποίησης και κυρίως η διευκρίνιση του ορισμού των επιλέξιμων δαπανών και η προαιρετική δυνατότητα που επιτρέπει την επιλογή, για την επιστροφή των γενικών εξόδων, μιας κατ' αποκοπή βάσης ίσης με το 80% των δαπανών προσωπικού. Επίσης, είναι δυνατόν να συναφθεί μία κατ' αποκοπή σύμβαση για τη χορήγηση των ειδικών διερευνητικών πριμοδοτήσεων στις ΜΜΕ καθώς και για τα προγράμματα έως 100.000 ευρώ.

Για να επιτευχθεί περαιτέρω πρόοδος στην κατεύθυνση της απλοποίησης και ιδίως για να διευκολυνθεί η διοικητική και οικονομική διαχείριση των προγραμμάτων αυξάνοντας ταυτοχρόνως την προστασία των οικονομικών συμφερόντων της Επιτροπής και την νομική ασφάλεια του καθενός από τους συμβαλλομένους, η ΓΔ RDT προβλέπει τη δυνατότητα σύναψης συμφωνιών συγκεκριμένων δαπανών με τους συμμετέχοντες που εφαρμόζουν το καθεστώς των συνολικών δαπανών, ενόψει του ορισμού με αυτούς των μέσων δαπανών προσωπικού και γενικών εξόδων. Για να γίνει αυτό πρέπει να τροποποιηθεί ο κανονισμός (ΕΚ) αριθ. 996/1999 της Επιτροπής της 11ης Μαίου 1999 με την έκδοση των όρων εφαρμογής της απόφασης αριθ. 1999/65/ΕΚ του Συμβουλίου [2]. Η σχετική πρόταση βρίσκεται επί του παρόντος υπό συζήτηση μεταξύ των υπηρεσιών.

[2] Σχετικά με τους κανόνες συμμετοχής επιχειρήσεων, κέντρων ερευνών και πανεπιστημίων και τους κανόνες διάδοσης των αποτελεσμάτων της έρευνας για την υλοποίηση του 5ου προγράμματος-πλαισίου της Ευρωπαϊκής Κοινότητας (1998-2002).

Σε αυτή τη βάση, μία στροφή προς τη γενίκευση των κατ' αποκοπήν γενικών εξόδων θα μπορούσε ενδεχομένως να εξετασθεί στα πλαίσια του 6ου προγράμματος-πλαισίου.

ε) Το Συμβούλιο υπενθυμίζει την πρόσκλησή του προς την Επιτροπή να του παρουσιάσει μία πρόταση κανονισμού ο οποίος να δημιουργεί μια νομική βάση για τη γενική πολιτική της πληροφόρησης (B3-300).

Απάντηση :

Η Επιτροπή μεριμνά για την εκτέλεση αυτής της θέσης προϋπολογισμού σύμφωνα με το άρθρο 21 του δημοσιονομικού κανονισμού και με την διοργανική συμφωνία της 6ης Μαίου 1999 στο μέρος που αφορά τις νομικές βάσεις.

4.2. Πρόγραμμα δράσης

>ΘΕΣΗ ΠIΝΑΚΑ>

Παρατηρήσεις στο πρόγραμμα δράσης :

* Μέτρα i, ii, iii, iv , vi :

Όπως φαίνεται στην πρώτη εκδοχή του προγράμματος δράσης, η επίπτωση αυτής της δράσης - μέτρο (i) - θα γίνει εμφανής μόνο το 2002, όταν τα σχέδια του 4ου προγράμματος-πλαισίου θα έχουν περατωθεί.

Στις 8 Απριλίου 1999 η Επιτροπή υπέγραψε τη σύμβαση πλαίσιο αριθ. 1213/99 με Blumer Accountants en Adviseurs για την παροχή ορισμένων υπηρεσιών στον τομέα του λογιστικού ελέγχου - μέτρο (ii). Το πρώτο τμήμα προς παροχή υπογράφηκε στις 18 Ιουνίου 1999 για 20 λογιστικούς ελέγχους (54 σχέδια) προς υλοποίηση μέσα σε εννέα μήνες. Το Μάρτιο 2000 η ΓΔ INFSO άρχισε το δεύτερο τμήμα για 20 νέους λογιστικούς ελέγχους (42 σχέδια).

Οι προκαταρκτικοί έλεγχοι για την χρηματοοικονομική αξιοπιστία των εν δυνάμει συμβασιούχων αυξήθηκαν - μέτρο (iii). Προληπτικά μέτρα, όπως η απαίτηση τραπεζικής εγγύησης, μείωση της προκαταβολής προς πληρωμή, μείωση στη συμμετοχή του συμβασιούχου, ελήφθησαν όταν, σε συνέχεια της εξέτασης των ισολογισμών του συμβασιούχου, γίνεται αντιληπτό ότι οι κίνδυνοι μπορούν να γίνουν αποδεκτοί χάριν της καλής έκβασης του σχεδίου και της προστασίας των οικονομικών συμφερόντων της Κοινότητας.

Οι κανόνες διαχείρισης - μέτρο (iv)- για το 5ο πρόγραμμα-πλαίσιο επανεξετάσθηκαν από ομάδα εργασίας που απαρτίζεται από μέλη των διαφόρων υπηρεσιών: απλοποιήσεις όπως από μία πλευρά, η αύξηση του ανώτατου ποσού για την χορήγηση κατ'αποκοπήν συμβάσεων, και από την άλλη πλευρά, η υποδειγματοποίηση των επιλέξιμων δαπανών με ένα μοναδικό διαθέσιμο υπόδειγμα χρηματοδότησης βασιζόμενο στα κατ'αποκοπήν γενικά έξοδα και τέλος η εισαγωγή διοικητικών κυρώσεων με στόχο την πρόληψη της συμμετοχής συμβασιούχων που έχουν διαπράξει σοβαρές χρηματοοικονομικές παρατυπίες, αποφασίστηκαν και η υλοποίησή τους είναι σε εξέλιξη.

Ένα νέο λογιστικό σύστημα -μέτρο (vi)- που συμβιβάζει τις οικονομικές, νομικές και λογιστικές απαιτήσεις έχει σκιαγραφηθεί και αποτελεί αντικείμενο εξέτασης στα πλαίσια της ανανέωσης του δημοσιονομικού κανονισμού που είναι σε εξέλιξη. Η διάταξη αυτή μετρίασε τα αρνητικά αποτελέσματα που προέκυψαν από τον έλεγχο των φακέλων λόγω της πίεσης που δημιουργήθηκε κατά το ετήσιο κλείσιμο των προηγουμένων ετών.

* Μέτρο (v) :

Η εξέταση των κωδικών της λογιστικής έχει προοδεύσει σημαντικά. Πράγματι μία πρόταση που έχει ως στόχο τον ορισμό των εννοιών του, τηρώντας τις οικονομικές, νομικές και λογιστικές απαιτήσεις, έγινε από την ΓΔ BUDG στα πλαίσια της ανασύνταξης του δημοσιονομικού κανονισμού. Προβλέπεται η θέση του σε εφαρμογή σε εύθετο χρόνο μετά την έγκριση της μεταρρύθμισης.

5. eξωτερικεσ ενισχυσεισ

5.1. Σύσταση του Συμβουλίου

α) Το Συμβούλιο ζητεί τη βελτίωση της κατάστασης, μέσω προσαρμογής των διοικητικών πρακτικών, αναφορικά με την εκτέλεση των πιστώσεων προϋπολογισμού για να αποφευχθεί η συσσώρευση κατά το τέλος του έτους τόσο των πιστώσεων αναλήψεων υποχρεώσεων όσο των πιστώσεων πληρωμών.

Απάντηση:

Απέναντι στη συσσώρευση στο τέλος του έτους της εκτέλεσης των πιστώσεων αναλήψεων υποχρεώσεων, η ΓΔ DEV άρχισε να προσφεύγει συστηματικά, για την πλειοψηφία των θέσεων προϋπολογισμού που είναι της αρμοδιότητάς της, σε προσκλήσεις υποβολής προτάσεων. Τούτο μεταφράζεται για το 2000 σε προσκλήσεις υποβολής προτάσεων τα αποτελέσματα των οποίων θα φανούν στο τέλος του έτους και τα οποία θα πρέπει να επιτρέψουν τέτοιου είδους εμπειρία ώστε οι προσκλήσεις υποβολής προτάσεων 2001 θα μπορούν να προκηρυχθούν κατά τρόπο που θα αποφεύγει την εν λόγω συσσώρευση. Η ΓΔ DEV υπενθυμίζει ωστόσο τις ειδικές δυσκολίες της θέσης σε εφαρμογή, ιδίως αυτές που οφείλονται στο γεγονός της αναζήτησης συνοχής με τις δράσεις που χρηματοδοτούνται από το ΕΤΑ.

Όταν το λογιστικό σύστημα είναι διαθέσιμο στις αρχές του οικονομικού έτους η εκτέλεση των πιστώσεων πληρωμών δεν συσσωρεύεται στο τέλος του έτους, μάλλον το αντίθετο συμβαίνει . Η Επιτροπή θα μεριμνήσει ώστε οι πιθανές ζητηθείσες ενισχύσεις να μην παρεμβάλλονται στο τέλος του οικονομικού έτους και να οδηγούν σε ένα αποτέλεσμα συσσώρευσης.

β) Το Συμβούλιο ζητεί τη συνέχιση της επανατοποθέτησης του προσωπικού στους τομείς προτεραιότητας.

Απάντηση:

Η Επιτροπή άρχισε, στο επίπεδο του 'Peer Group', μελέτη για την αντιστοιχία μεταξύ των καθηκόντων του θεσμικού οργάνου και των ανθρωπίνων πόρων τα συμπεράσματα της οποίας θα εξαχθούν κατά τον προσεχή Σεπτέμβριο. Η δημοσιονομική αρχή θα πληροφορηθεί τα αποτελέσματα αυτών των εργασιών που εντάσσονται στο πλαίσιο της "Μεταρρύθμισης" που ανέλαβε η νέα Επιτροπή.

γ) Το Συμβούλιο ζητεί από την Επιτροπή τη βελτίωση του ελέγχου των εξουσιών που έχουν χορηγηθεί στα Γραφεία τεχνικής βοήθειας (BAT).

Απάντηση:

Οι υπηρεσίες RELEX, υπό την προτροπή του SCR, συμμετείχαν σε μια πλήρη άσκηση διασαφήνισης και προσδιορισμού των συμβάσεων BAT που ανήκουν στις δραστηριότητές τους. Η άσκηση αυτή αποτέλεσε αντικείμενο δημοσίευσης στην ιστοσελίδα Europa του SCR, στην οποία όλοι έχουν πρόσβαση.

Για κάθε νέα πρωτοβουλία οι υπηρεσίες φρόντισαν για την τήρηση του vade-mecum και του υποδείγματος συμβάσεως των BAT. Οι υπηρεσίες καθόρισαν, σύμφωνα με τους προσανατολισμούς της Επιτροπής, τις προτάσεις τους σε ό,τι αφορά την κατάργηση των ΒΑΤ. Επεξεργάσθηκαν λύσεις σχετικά με την αντικατάσταση του προσωπικού των ΒΑΤ από προσωπικό είτε από την έδρα είτε από τις αντιπροσωπείες, με ένα χρονοδιάγραμμα της μεταβατικής περιόδου για να εξασφαλισθεί η συνέχιση των έργων και των προγραμμάτων.

δ) Το Συμβούλιο ζητεί από την Επιτροπή τη χρονική αναπροσαρμογή των λογιστικών στοιχείων πριν το τέλος του πρώτου εξαμήνου κάθε οικονομικού έτους, ιδίως σε ό,τι αφορά τα ποσά προς εξόφληση (RAL), για να επιτευχθεί πιο ακριβής εικόνα της κατάστασης.

Απάντηση:

Οι πληροφορίες που αφορούν τις αποδεσμεύσεις των αναλήψεων υποχρεώσεων προς εξόφληση που πραγματοποιήθηκαν κατά τη διάρκεια του οικονομικού έτους περιλαμβάνονται στην έκθεση για την εκτέλεση του προϋπολογισμού της Επιτροπής (πίνακας: επίπτωση των προηγουμένων αναλήψεων υποχρεώσεων "επιβάρυνση από προηγούμενα έτη"). Η έκθεση αυτή δημοσιεύεται :

- μηνιαίως με τις συγκεντρωτικές πληροφορίες στον τίτλο .

- 3 φορές ανά έτος με τα στοιχεία ανά θέση προϋπολογισμού. Η έκθεση αυτή δημοσιεύεται 3 φορές ανά έτος μετά το λογιστικό κλείσιμο της 31ης Μαίου, 31ης Αυγούστου και 31ης Δεκεμβρίου.

ε) Το Συμβούλιο ζητεί να τονιστεί η προτεραιότητα που έχει δοθεί στην πληρωμή των προκαταβολών που δεν έχουν χρησιμοποιηθεί.

Απάντηση :

Το SCR, που την έθεσε σε εφαρμογή του 1999 και θα την συνεχίσει το 2000 στα πλαίσια εξέτασης των παλαιών φακέλων, συμμερίζεται την ανησυχία του Συμβουλίου.

Για την καλύτερη παρακολούθηση της εξέλιξης των πληρωμών, η ΓΔ BUDG σκοπεύει να αναπτύξει αυτή τη λειτουργία μέσα στο SINCOM. Η παρακολούθηση των εντολών πληρωμής, όλο και πιο πολυάριθμων λόγω της απορρόφησης των επιβαρύνσεων των περασμένων ετών και ενός ολοένα και πιο στενού δημοσιονομικού ελέγχου, θα απαιτήσει την κινητοποίηση ανθρωπίνων πόρων οι οποίοι δεν προς το παρόν δεν επαρκούν.

στ) Το Συμβούλιο ζητεί την καλύτερη χρονική αναπροσαρμογή μεταξύ των χορηγηθεισών πιστώσεων για να αποφευχθεί αφενός η ταυτόχρονη ύπαρξη πληθώρας πιστώσεων που δεν έχουν χρησιμοποιηθεί και αφετέρου των καθυστερήσεων ή ακόμη και των διακοπών πληρωμών εξαιτίας της ανεπάρκειας των πιστώσεων.

Απάντηση:

Η Επιτροπή συμμερίζεται την ανησυχία του Συμβουλίου και υπογραμμίζει ότι η ίδια κατέβαλε προσπάθειες για να βελτιώσει, σε αντίθεση με τη δημοσιονομική αρχή η οποία μερικές φορές αποκλίνει από τις προβλέψεις της, αυτή τη χρονική αναπροσαρμογή με μεταφορές πίστωσης όπως η ίδια έπραξε σε πολλές περιπτώσεις το 1999.

Όσον αφορά την ECHO, κατά τα τελευταία τρία έτη οι πιστώσεις αναλήψεων υποχρεώσεων χρησιμοποιήθηκαν κατά 100%.

Οι πιστώσεις πληρωμών επίσης χρησιμοποιήθηκαν σχεδόν πλήρως (97% το 1997 και το 1998), εκτός από το 1999 κατά το οποίο το ποσοστό εκτέλεσης των πιστώσεων πληρωμών ήταν χαμηλότερο (81%), και τούτο λόγω του ό,τι ορισμένες έκτακτες αυξήσεις στις πιστώσεις αναλήψεων υποχρεώσεων, και ειδικότερα μια αύξηση για το Κοσσυφοπέδιο, πραγματοποιήθηκαν το δεύτερο εξάμηνο του έτους. Άλλωστε το υπόλοιπο των πιστώσεων πληρωμών μεταφέρθηκε στο έτος 2000.

Μόνο για ορισμένες έκτακτες περιπτώσεις ή για περιόδους πολύ σύντομες διαπιστώθηκαν αναστολές πληρωμών λόγω της ανεπάρκειας των πιστώσεων. Αυτός είναι άλλωστε και ένας από τους λόγους για τους οποίους η ECHO ζήτησε και επέτυχε:

- τη μεταφορά ουσιαστικού μέρους του αποθεματικού ανθρωπιστικής βοήθειας στη θέση B7-21

- την ομαδοποίηση των 5 διαφορετικών θέσεων προϋπολογισμού σε δύο μόνο θέσεις.

Τούτο θα μας επιτρέψει, κυρίως, την πιο άνετη αντιμετώπιση των νέων ανθρωπιστικών κρίσεων χωρίς να ανασταλεί η εκτέλεση των πιστώσεων αναλήψεων υποχρεώσεων και πληρωμών ενόψει μεταφορών των πιστώσεων από μία θέση προϋπολογισμού σε άλλη.

ζ) Το Συμβούλιο ζητεί από την Επιτροπή να βελτιώσει τους ελέγχους στις διαδικασίες πρόσκλησης υποβολής προσφοράς για να αποφευχθούν υπερβολικές ή αδικαιολόγητες δαπάνες.

Απάντηση:

Ο οδηγός που εξέδωσε η Επιτροπή στις 10.11.99 συνεπάγεται σημαντική απλοποίηση των διαδικασιών - 8 κατώφλια για τις αγορές υπηρεσιών, έργων και προμηθειών - και μεγαλύτερη αποδοτικότητα στη διαχείριση των δημοσίων συμβάσεων εξωτερικών ενισχύσεων. Εφαρμόζεται στις συγκεντρωτικές συμβάσεις από την 1.6.00 και θα τεθεί σε εφαρμογή προοδευτικά για τις αποκεντρωμένες συμβάσεις.

η) Σύμφωνα με την επιθυμία του Συμβουλίου η Επιτροπή εργάζεται για τη μείωση του αριθμού των τυπικών λαθών στις πληρωμές.

Απάντηση:

Το SCR έχει πλήρη γνώση των υποχρεώσεων που έχει αναλάβει η Επιτροπή και θα προσπαθήσει, στο μέλλον, να μειώσει το ποσοστό τυπικών λαθών στο μέτρο που η μεθοδολογία που εφαρμόζεται σ' αυτό το ποσοστό θα επανεξεταστεί σύμφωνα με το Ελεγκτικό Συνέδριο καθώς και με τη σύσταση του ΕΚ στις εργασίες του για την απαλλαγή 1998.

Με την ευκαιρία της αναθεώρησης του δημοσιονομικού κανονισμού θα έπρεπε να καθοριστούν, σε επίπεδο όρων εκτέλεσης, οι ορισμοί των σημαντικών και τυπικών λαθών.

θ) Η Επιτροπή σύμφωνα με την επιθυμία του Συμβουλίου πρέπει να διεξάγει μια μεθοδική επαλήθευση των λογαριασμών των ΜΚΟ σε ό,τι αφορά τη δικαιολόγηση των δαπανών.

Απάντηση:

Η θέση σε λειτουργία ενός νέου υποδείγματος συμβάσεως επιδότησης για τις εξωτερικές ενισχύσεις, που εφαρμόζεται από την 1.1.00, συνέβαλε στη λύση του προβλήματος της επαλήθευσης των δαπανών. Πράγματι, με βάση αυτή τη νέα σύμβαση προβλέπονται συστηματικοί λογιστικοί έλεγχοι σε ορισμένες περιπτώσεις και σε κάθε περίπτωση η τελευταία πληρωμή δεν θα πραγματοποιείται παρά μετά από δικαιολόγηση των δαπανών με βάση την τελική έκθεση εκτέλεσης. Η Επιτροπή ήδη το 1999 έθεσε σε εφαρμογή τη σύσταση του Συμβουλίου που βασίζεται στην ισχύουσα κανονιστική ρύθμιση. Τούτη οφείλεται στο ό,τι το ΕΚ καθώς και το Συνέδριο προέταξαν την ανάγκη να επωφεληθούμε της αναθεώρησης του δημοσιονομικού κανονισμού για να ευνοήσουμε, στο μέλλον, μια προσέγγιση που να βασίζεται σε έλεγχο των αποτελεσμάτων παρά στα μέσα.

Από το τέλος του 1995, η οικονομική υπηρεσία της ECHO πραγματοποίησε συστηματικά αποστολές ελέγχου στις ανθρωπιστικές οργανώσεις που χρηματοδοτούνται από την ECHO. Τα πέντε τελευταία έτη πραγματοποιήθηκαν πάνω από 100 χρηματοοικονομικοί λογιστικοί έλεγχοι. Οι οργανώσεις που ελέγχθησαν αντιπροσωπεύουν πάνω από το 80% του συνόλου των ενισχύσεων που χορηγήθησαν από την ECHO. Αυτοί οι λογιστικοί έλεγχοι είχαν κυρίως ως αντικείμενο την αξιολόγηση των συστημάτων χρηματοοικονομικής διαχείρισης και εσωτερικού ελέγχου αυτών των ΜΚΟ, καθώς και τον έλεγχο της αντιστοιχίας μεταξύ των πρωτότυπων δικαιολογητικών εγγράφων και των δηλώσεων δαπανών που υποβλήθηκαν στην ECHO από τον κοινωνικό εταίρο.

Η ECHO έχει την πρόθεση να συνεχίσει και να ενισχύσει αυτές τις μεθοδικές επαληθεύσεις. Ο τρόπος με τον οποίον αυτές θα οργανωθούν στο μέλλον θα καθοριστεί σε συνάρτηση με την σε εξέλιξη διοικητική μεταρρύθμιση και κυρίως στον τομέα των δραστηριοτήτων των λογιστικών ελέγχων και των ελαχίστων προτύπων ελέγχου που η Επιτροπή θα καθορίσει.

ι) Το Συμβούλιο ευελπιστεί ότι ο νέος δημοσιονομικός κανονισμός θα παρουσιάσει αποτελεσματικές λύσεις για τα περισσότερα από τα προβλήματα που έχουν αντιμετωπιστεί για τις εξωτερικές ενισχύσεις.

Απάντηση:

Η ανασύνταξη επιτρέπει αναθεώρηση σε βάθος των διατάξεων του τρέχοντος τίτλου ΙΧ. Η αναθεώρηση αυτή έχει ως στόχο την εναρμόνιση των διαδικασιών σύναψης συμβάσεων σ' αυτόν τον τομέα και τον καθορισμό των όρων που επιτρέπουν αποκεντρωμένη διαχείριση των ενισχύσεων.

κ) Το Συμβούλιο θεωρεί ότι ένας υπερβολικά γενικευμένος ορισμός του πλαισίου εταιρικής σχέσης εγκυμονεί τον κίνδυνο να μην καταστήσει πιο κατανοητές τις διαδικασίες.

Απάντηση:

Η Επιτροπή ενέκρινε μια αναθεωρημένη συμφωνία - πλαίσιο εταιρικής σχέσης(FPA) το Μάρτιο 1998. Το νέο FPA ήταν αποτέλεσμα της βαθύτερης διαβούλευσης των εταίρων ECHO και των κρατών μελών στα πλαίσια της Επιτροπής ανθρωπιστικής ενίσχυσης. Το νέο FPA τέθηκε σε ισχύ την 1η Ιανουαρίου 1999.

Όπως δήλωσε το Ελεγκτικό Συνέδριο στην ετήσια έκθεσή του τού 1999, οι διαδικασίες που εισήχθησαν από το νέο FPA είναι πιο σαφείς και πιο απλές από τις προγενέστερες και είναι ευθυγραμμισμένες με τις συστάσεις του στην ειδική έκθεση 2/97.

Πρέπει επίσης να επισημανθεί ότι η Διεθνής Επιτροπή του Ερυθρού Σταυρού και η Διεθνής Ομοσπονδία του Ερυθρού Σταυρού υπέγραψαν ένα τροποποιημένο FPA, για να αντικατοπτρίσουν τον ειδικό χαρακτήρα της εντολής και των δύο απ' αυτούς τους δύο οργανισμούς.

Τα γραφεία των Ηνωμένων Εθνών δεν έχουν προσυπογράψει το νέο FPA. Η γενική συμφωνία που συνήφθη μεταξύ της Επιτροπής και αριθμού γραφείων των Ηνωμένων Εθνών τον Αύγουστο 1999 μαζί με τις γενικές συνθήκες του FPA παρέχουν τους όρους αναφοράς για όλες τις επιχειρησιακές συμβάσεις που συνήψε η ECHO με τα γραφεία των Ηνωμένων Εθνών. Αμέσως μόλις ολοκληρωθούν οι συνεχιζόμενες διαβουλεύσεις για την απλοποίηση του τύπου των εκθέσεων, θα μπορούσε να συνταχθεί ένα ειδικό FPA που να περιλαμβάνει τις πιο σημαντικές πλευρές της γενικής συμφωνίας.

Η Επιτροπή εγγυάται τη μη διακριτική μεταχείριση των εταίρων της και ταυτοχρόνως έδειξε την απαραίτητη ευκαμψία ώστε να λαμβάνει υπόψη της τη φύση της εντολής τους.

5.2. Πρόγραμμα δράσης

>ΘΕΣΗ ΠIΝΑΚΑ>

Παρατηρήσεις για το πρόγραμμα δράσης :

i) οι καθυστερήσεις σε ό,τι αφορά τις πληρωμές του τομέα των εξωτερικών ενισχύσεων απορροφήθηκαν πλήρως κατά τη διάρκεια του έτους 1999.

ii) εγχειρίδιο για τις εναρμονισμένες διαδικασίες για τις συμβάσεις εξωτερικής ενίσχυσης: Ημερομηνία του πρώτου πιθανού αντικτύπου στη DAS: 2001

iii)υπόδειγμα σύμβασης για τις επιδοτήσεις στο οποίο περιλαμβάνεται ο έλεγχος όλων των πληρωμών που υπερβαίνουν τις 100.000 ευρώ: 2001.

Το ποσό των επιδοτήσεων που έχουν χορηγηθεί από την ECHO είναι σχετικά περιορισμένο (περίπου 1% του προϋπολογισμού). Από το 1999 χρησιμοποιείται το υπόδειγμα σύμβασης που έχει οριστεί στο vade-mecum. Αρχής γενομένης από αυτό το έτος και σύμφωνα με την ανακοίνωση της Επιτροπής της 13ης Ιανουαρίου COM(2000) 11/2 όλες οι επιδοτήσεις που υπερβαίνουν τις 100.000 ευρώ θα αποτελούν αντικείμενο λογιστικού ελέγχου.

vi) τυποποιημένος ανεξάρτητος έλεγχος των προγραμμάτων.

Ένα σύστημα παρακολούθησης και ελέγχου ενεργών προγραμμάτων στις περιοχές ACP, ALA και MED είναι σε φάση σχεδιασμού και δοκιμής και θα επεκταθεί βαθμιαία κατά τη διάρκεια του 2001 και 2002 για να καλύψει σχεδόν όλα τα προγράμματα. Θα υπάρξουν ορισμένες εξαιρέσεις, όπως για παράδειγμα ορισμένες συνεισφορές σε τομεακά προγράμματα ή άλλα προγράμματα πολλών χορηγών ή προγράμματα δομικής προσαρμογής που απαιτούν διαφορετική (μακροοικονομική εποπτεία) και αν και το σύστημα αρχικώς βασίζεται σε εξωτερικούς παρατηρητές - ελεγκτές, σε περίπτωση που το πρόβλημα των πόρων στις αντιπροσωπείες μπορεί να λυθεί, θα μπορεί να είναι δυνατόν να αναπτυχθεί ένα πιο κατανοητό και αποτελεσματικό σύστημα καλύτερα ενταγμένο στους μηχανισμούς ανάθεσης της Επιτροπής. Για τώρα και για το 2001 συνεχίζονται οι εργασίες σχεδιασμού και πρώτης εφαρμογής.

vii) η αναθεώρηση των διαδικασιών ανάθεσης στον δημοσιονομικό κανονισμό εξαρτάται από την ημερομηνία έγκρισης του δημοσιονομικού κανονισμού.

6. διοικητικεσ δαπανεσ

6.1. Σύσταση του Συμβουλίου

α) Το Συμβούλιο ζητεί την ενίσχυση της διοργανικής συνεργασίας ώστε η παρουσίαση του ενοποιημένου ισολογισμού και των αναλήψεων υποχρεώσεων εκτός ισολογισμού να είναι βελτιωμένη και εναρμονισμένη.

Απάντηση:

Η συνεργασία μεταξύ των οργάνων, σε επίπεδο λογιστών των οργάνων, ενισχύθηκε με στόχο την εναρμόνιση των λογιστικών διαδικασιών και την παρουσίαση των οικονομικών καταστάσεων. Στην κατεύθυνση αυτή το εγχειρίδιο λογιστικής και ισολογισμού και ο κανονισμός σχετικά με την λογιστική διαχείριση της περιουσίας των θεσμικών οργάνων, που βρίσκονται στο στάδιο ολοκλήρωσης, θα αποτελέσουν μέτρα οργάνωσης στραμμένα στην ενίσχυση της παρουσίασης των λογαριασμών σε εναρμονισμένη βάση.

Επιπλέον, η Επιτροπή ανέλαβε να επανεξετάσει το σύνολο του λογιστικού πλαισίου κατά την ανασύνταξη του δημοσιονομικού κανονισμού. Όλοι οι αποκεντρωμένοι κοινοτικοί οργανισμοί θα υποχρεούνται να ακολουθούν αυτό το νέο πλαίσιο.

β) Το Συμβούλιο ζητεί από την Επιτροπή πιο αυστηρή διαχείριση των δαπανών λειτουργίας των αντιπροσωπειών της.

Απάντηση:

Αναγωγή της αξίας του ισολογισμού στις 31.12.1999 σε ό,τι αφορά τα οικόπεδα, κτίρια και ακίνητα στις τρίτες χώρες: έχει υλοποιηθεί.

Δημιουργία ενός νέου συστήματος πληροφορικής για την αποκεντρωμένη διαχείριση των απογραφών στις αντιπροσωπείες του εξωτερικού : επιβεβαιωμένος στόχος (εφαρμογή την 01.01.2001)

Τελειοποίηση της μεθοδολογίας για τις μισθολογικές προσαρμογές των τοπικών υπαλλήλων εν υπηρεσία στις αντιπροσωπείες του εξωτερικού: έγινε επεξεργασία μιας πιο ακριβούς μεθοδολογίας οι βασικές διατάξεις της οποίας τέθηκαν αμέσως σε εφαρμογή. Η λεπτομερής μορφή των κειμένων θα ολοκληρωθεί προσεχώς μετά από συζήτηση με τους εκπροσώπους των εργαζομένων.

Αναθεώρηση του καθεστώτος συμπληρωματικής ιατρικής περίθαλψης των τοπικών υπαλλήλων:

- για να ληφθούν υπόψη οι υφιστάμενες διαφορετικές καταστάσεις, καθορίστηκαν ανώτατα όρια επιστροφής είτε για ειδικές παροχές (π.χ.: σκελετοί για ματογυάλια) είτε το σύνολο των παροχών σε ορισμένες χώρες (π.χ. : Κένυα, Ρωσία, Νότιος Αφρική).

- όπου ήταν χρήσιμο εισήχθησαν άλλα μέτρα, όπως η προτροπή στην προσφυγή σε γενικά φαρμακευτικά προϊόντα ή η σύναψη συμβάσεων με τους παρέχοντες την περίθαλψη.

- οι παροχές που απαιτούν προ-εξουσιοδότηση προβλέπονται ρητώς στο καθεστώς, καθώς και οι παροχές για τις οποίες δεν προβλέπεται αποζημίωση, όπως οδοντοστοιχίες και μασάζ.

- υπενθυμίζεται ότι το προαναφερθέν καθεστώς ιατροφαρμακευτικής περίθαλψης αποτελεί ένα συμπληρωματικό καθεστώς που εφαρμόζεται στις χώρες όπου η εθνική κοινωνική ασφάλιση είναι είτε ανύπαρκτη είτε ελλιπής. Το καθεστώς χρηματοδοτείται εξίσου από τους τοπικούς υπαλλήλους και την Επιτροπή.

Αποζημίωση των ιδιωτικών τηλεφωνικών συνδιαλέξεων: τα τηλεφωνικά κέντρα των αντιπροσωπειών κατά την ανανέωσή τους εφοδιάστηκαν με συστήματα αυτόματης αναγνώρισης των αριθμών κλήσης όπου τούτο ήταν τεχνικά δυνατόν. Στις υπόλοιπες περιπτώσεις η παρακολούθηση πραγματοποιείται με το χέρι. Η αποζημίωση των ιδιωτικών τηλεφωνικών δαπανών αποτελεί αντικείμενο συστηματικής εξέτασης κατά την βαθύτερη ανάλυση των πάγιων προκαταβολών.

Εξέταση της απόδοσης λογαριασμού των εξόδων αποστολής: η απόδοση λογαριασμού αποτελεί αντικείμενο συστηματικών ελέγχων κατά την βαθύτερη ανάλυση των πάγιων προκαταβολών. Μέχρι σήμερα έχουν πραγματοποιηθεί 97 εμπεριστατωμένες αναλύσεις. Εάν είναι αναγκαίο πραγματοποιούνται διορθώσεις στις αποδόσεις λογαριασμών των εξόδων αποστολών.

Συμβάσεις φύλαξης: σύμφωνα με τις συστάσεις του Συνεδρίου, εκδόθηκαν νέες οδηγίες με στόχο τη λειτουργία του ανταγωνισμού σ' αυτόν τον τομέα.

γ) Το Συμβούλιο επιθυμεί να τεθεί σε εφαρμογή ένας μηχανισμός ετήσιας τυπικής δήλωσης για κάθε υπάλληλο που ζητεί την παροχή ορισμένων δικαιωμάτων και επιδομάτων.

Απάντηση:

Από την οικονομική χρήση 2001,θα είναι σε λειτουργία ένας μηχανισμός ετήσιας τυπικής δήλωσης για τα ακόλουθα επιδόματα/αποζημιώσεις:

- σχολικό επίδομα

- επίδομα γάμου

Για όλα τα υπόλοιπα επιδόματα/αποζημιώσεις οι υπηρεσίες της Επιτροπής παρακολουθούν και επαληθεύουν τις συνθήκες παροχής με βάση τη διοικητική κατάσταση κάθε ενδιαφερόμενου υπαλλήλου οργανικού προσωπικού.

δ) Το Συμβούλιο επιθυμεί την ενίσχυση της συνεργασίας των αποκεντρωμένων κοινοτικών οργανισμών με την Επιτροπή στον τομέα της σύναψης των συμβάσεων και της καθιέρωσης της αναλυτικής λογιστικής τους .

Απάντηση:

Η Επιτροπή θα εξετάσει τρόπους βελτίωσης της συνεργασίας σχετικά με τις συμβάσεις λαμβάνοντας υπόψη τους περιορισμούς που επιβάλλει η ιδιαίτερη νομική προσωπικότητά τους. Η ανάπτυξη αναλυτικής λογιστικής θα έπρεπε να προκύψει κατ'αρχάς από την καλύτερη συνεργασία μεταξύ γραφείων, συνεργασία στην οποία η Επιτροπή θα συμμετέχει αυτεπάγγελτα.

6.2. Πρόγραμμα δράσης

>ΘΕΣΗ ΠIΝΑΚΑ>

Παρατηρήσεις στο πρόγραμμα δράσης (μέτρο i) :

Η ρήτρα στις νέες εμφυτευτικές συμβάσεις σχετικά με την υλοποίηση των συμπληρωματικών εργασιών διαμόρφωσης έχει προσαρμοσθεί.

Η νέα σύνταξη, όπως εμφανίζεται στο παράρτημα, έχει ήδη ενσωματωθεί στις συμβάσεις για τα ακίνητα B100, J-70, SC11, VM18 και L-41 που συνήφθησαν το 1999 καθώς και στη σύμβαση του ακινήτου J-30 που συνήφθη το 2000.

Αυτή η νέα σύνταξη δείχνει ρητώς τη συμβατική ευθύνη του ιδιοκτήτη σε ό,τι αφορά την υλοποίηση των συμπληρωματικών εργασιών διαμόρφωσης που ζήτησε η Επιτροπή και απαντά επίσης στις παρατηρήσεις του Ελεγκτικού Συνεδρίου.

Όμως η κεντρική μονάδα συμβάσεων της Επιτροπής αμφιβάλλει για το κατά πόσον μπορούν να υπάρχουν εναρμονισμένα συμβόλαια για όλες τις συμβάσεις. Θα χρειαστεί εξέταση ανά περίπτωση.

7. χρηματοδοτικα μεσα και τραπεζικεσ δραστηριοτητεσ

7.1. Σύσταση του Συμβουλίου

α) Το Συμβούλιο επιθυμεί την προώθηση από την Επιτροπή μιας αξιολόγησης των στόχων του προγράμματος "ανάπτυξη και περιβάλλον" και εντατικοποίησης των ελέγχων της που θα εγγυώνται την ομαλότητα και την καλή δημοσιονομική διαχείριση αυτών των κονδυλίων.

Απάντηση:

Η Επιτροπή θα αρχίσει αξιολόγηση του προγράμματος "ανάπτυξη και περιβάλλον". Η τελική έκθεση της αξιολόγησης θα δοθεί το επόμενο έτος.

Η μονάδα εσωτερικού λογιστικού ελέγχου της ΓΔ ECFIN διεξήγαγε λογιστικό έλεγχο για τη νομιμότητα και ομαλότητα του προγράμματος και συνέταξε δύο εκθέσεις μία τον Ιανουάριο και τη δεύτερη τον Απρίλιο 2000. Σε συνέχεια αυτού του λογιστικού ελέγχου, οι υπηρεσίες της Επιτροπής καθορίζουν ετήσιες διαδικασίες που αφορούν περαιτέρω τακτικούς ελέγχους και βρίσκονται στη φάση της επανεξέτασης των συμβατικών διευθετήσεων με το Ευρωπαϊκό Ταμείο Επενδύσεων (ΕΤΑΕ).

β) Το Συμβούλιο ζητεί τη θέσπιση και τη θέση σε λειτουργία μιας λύσης που θα επιτρέπει ικανοποιητικό έλεγχο του Ευρωπαϊκού Ταμείου Επενδύσεων από το Ελεγκτικό Συνέδριο.

Απάντηση:

Το ΕΤΑΕ βρίσκεται σε φάση αναδιάρθρωσης στο μέτρο που η ΕΤΕ θα καταστεί ο μεγαλύτερος μέτοχος. Σε ό,τι αφορά τα δικαιώματα λογιστικού ελέγχου του Ελεγκτικού Συνεδρίου, η Επιτροπή συνεχίζει τις προσπάθειές της για την εξεύρεση μιας ρεαλιστικής λύσης σύμφωνα με τις προτάσεις της του τελευταίου έτους.

Η Επιτροπή θα παραμείνει ένας σημαντικός και ενεργητικός εταίρος της ΕΤΑΕ.

7.2. Πρόγραμμα δράσης

>ΘΕΣΗ ΠIΝΑΚΑ>

8. δηλωση αξιοπιστιασ και πληροφοριεσ για τη στηριξη τησ

8.1. Σύσταση του Συμβουλίου

α) Το Συμβούλιο θεωρεί απαράδεκτο το γεγονός ό,τι, παρά τις προσπάθειες, το ποσοστό λαθών δεν έχει μειωθεί σε σχέση με το προηγούμενο οικονομικό έτος.

Απάντηση:

Το Ελεγκτικό Συνέδριο έχει ήδη χορηγήσει θετική δήλωση αξιοπιστίας ("DAS") για τους ίδιους πόρους και τις αναλήψεις υποχρεώσεων. Όμως παραμένει αναγκαίο να μειωθεί σημαντικά το ποσοστό λαθών για τις πληρωμές.

Σε ό,τι αφορά τα λάθη που αφορούν την αξιοπιστία του λογαριασμού, τα λάθη που σημείωσε το Συνέδριο δεν οφείλονται τόσο, στις περισσότερες από τις περιπτώσεις, στη μη τήρηση του δημοσιονομικού κανονισμού όσο στην έλλειψη ευθυγράμμισης αυτού του κανονισμού στα κριτήρια του Συνεδρίου. Η Επιτροπή παρουσιάζει μια φιλόδοξη μεταρρύθμιση του δημοσιονομικού κανονισμού και σημαντικά μέτρα έχουν ληφθεί γι' αυτό τον σκοπό.

Για την γεωργία, το σύστημα εκκαθαρίσεων και τα συστήματα επιθεώρησης και κυρώσεων κάλυψαν για τον κοινοτικό προϋπολογισμό ένα ποσό που πλησιάζει κατά πολύ την περισσότερο πιθανή ζημία που μπορεί να συναχθεί από το δείγμα DAS του Συνεδρίου σε άλλους τομείς όπως των διαρθρωτικών ταμείων έχουν επιτευχθεί σημαντικές βελτιώσεις ειδικά για τα δελτία επιλεξιμότητας, τον κανονισμό 2064/97 και τα μέτρα Agenda 2000.

β) To Συμβούλιο διάκειται ευνοϊκά στις τεχνικές επαφές μεταξύ του Ελεγκτικού Συνεδρίου και της Επιτροπής, επαφές που έχουν ως στόχο τον καθορισμό όλων των στοιχείων που απαιτούνται στη διαδικασία για τη μείωση του ποσοστού λάθους στη DAS.

Aπάντηση:

Οι επαφές αυτές έχουν πραγματοποιηθεί.

γ) Το Συμβούλιο διάκειται ευνοϊκά στη βελτίωση του λογιστικού πλαισίου για την εναρμόνιση της πληροφοριακής αξίας των δημοσιονομικών καταστάσεων.

Απάντηση:

Το λογιστικό πλαίσιο θα αναθεωρηθεί κατά την ανασύνταξη του δημοσιονομικού κανονισμού για να θεσπίσει τις γενικές λογιστικές αρχές που είναι αποδεκτές από τον δημόσιο τομέα. Θα αυξηθεί επίσης η πληροφοριακή αξία των δημοσιοικονομικών καταστάσεων.

δ) Το Συμβούλιο ζητά την αναθεώρηση ορισμένων διαδικασιών για τη διόρθωση των λαθών στην παρουσίαση του λογαριασμού διαχείρισης και του ενοποιημένου ισολογισμού αναφορικά με τις παγιοποιήσεις και τις αναλήψεις υποχρεώσεων των δαπανών.

Απάντηση:

Σε ό,τι αφορά την παρουσίαση στον ισολογισμό των παγιοποιήσεων, οι κανόνες εκτίμησης και υπολογισμού θα καθορισθούν ρητώς στον κανονισμό σχετικά με την λογιστική διαχείριση της περιουσίας των Κοινοτήτων, ο οποίος πρέπει να εγκριθεί στο τέλος Οκτωβρίου 2000. Ο κανονισμός αυτός θα εφαρμόζεται απ' όλα τα θεσμικά όργανα.

ε) Για να αποφευχθούν οι υποεκτιμήσεις των απαιτήσεων που διαπιστώθηκαν στον ενοποιημένο ισολογισμό, το Συμβούλιο ζητεί από την Επιτροπή να εντατικοποιήσει τους ελέγχους της χρήσης των προκαταβολών στον τομέα των εξωτερικών ενισχύσεων και να προβεί στην είσπραξη των σχετικών αξιών .

Απάντηση:

Η Επιτροπή έχει προβλέψει την επανεξέταση της τυπολογίας των πληρωμών στα πλαίσια της αναθεώρησης του δημοσιονομικού κανονισμού για να διευθετήσει αυτή την υπόθεση. στο ενδιάμεσο διάστημα, η ΓΔ BUDG θα προσπαθήσει να βελτιώσει την παρουσίαση των δημοσιονομικών καταστάσεων.

στ) Το Συμβούλιο ζητεί από την Επιτροπή να προβεί χωρίς αργοπορία στις αποδεσμεύσεις που δεν ανταποκρίνονται πλέον στις υποχρεώσεις του θεσμικού οργάνου και να λάβει υπόψη της αυτό το στοιχείο κατά τον δημοσιονομικό προγραμματισμό.

Απάντηση:

Η Επιτροπή έχει προβλέψει την επανεξέταση της τυπολογίας των πληρωμών στα πλαίσια της αναθεώρησης του δημοσιονομικού κανονισμού για να διευθετήσει οριστικά αυτό το ζήτημα. στο ενδιάμεσο διάστημα η ΓΔ BUDG θα προσπαθήσει να βελτιώσει την παρουσίαση των δημοσιονομικών καταστάσεων. Έχει ζητηθεί από τις υπηρεσίες-διατάκτες να υπολογίσουν τα υπόλοιπα προς εκκαθάριση (RAL) και είτε να αλλάξουν την ημερομηνία λήξης της εκτέλεσης είτε να προβούν σε αποδεσμεύσεις εάν τα RAL δεν ανταποκρίνονται πλέον σε μια συμβατική υποχρέωση.

Με το σύστημα SINCOM2 καμία πληρωμή δεν μπορεί να διαταχθεί εάν η ημερομηνία λήξης της εκτέλεσης έχει ξεπεραστεί.

ζ) Το Συμβούλιο θεωρεί ότι η Επιτροπή θα έπρεπε να οργανώσει ένα σύστημα διαχείρισης ικανό να εξασφαλίσει την εφαρμογή τόσο των μέτρων πρόληψης όσο και των διορθωτικών, σε συνεργασία με τους οργανισμούς των κρατών μελών που είναι επιφορτισμένοι με την εκτέλεση.

Απάντηση:

Ο κανονισμός του Συμβουλίου που αναφέρεται στην περίοδο 2000-06 ορίζει ρητά ότι οι δημοσιονομικές διορθώσεις πρέπει να εφαρμόζονται για την κάλυψη των ποσών σε περίπτωση που υπάρχει σημαντικός κίνδυνος παρατυπίας λόγω των συστηματικών λαθών. Κατά συνέπεια οι κίνδυνοι παρατυπίας καθώς και η πραγματοποιηθείσα κάλυψη θα εντοπίζονται κατ'ανάγκη κατά την διάρκεια ενός επομένου οικονομικού έτους από αυτό στο οποίο παρουσιάστηκαν.

Σε ότι αφορά την ΚΓΠ, τα μέτρα που τέθηκαν σε εφαρμογή από τους κοινοτικούς κανονισμούς (SIGC-IACS, SIG-GIS, μητρώα αμπελοοινικού, μητρώα ελαιουργικού τομέα, ποσοστώσεις) αποτελούν τόσο προληπτικά όσο και διαρθρωτικά μέτρα που επιτρέπουν στον προϋπολογισμό ετήσια μείωση δαπανών της τάξης των 300 εκατ. ευρώ.

η) Το Συμβούλιο θεωρεί ότι η αναθεώρηση του δημοσιονομικού κανονισμού και η απλοποίηση ορισμένων κανονισμών θα πρέπει να συμβάλουν στη βελτίωση της δημοσιονομικής διαχείρισης καθώς και του ελέγχου της εκτέλεσης των διαφόρων πληρωμών.

Απάντηση:

Η ανασύνταξη του δημοσιονομικού κανονισμού έχει πολλούς στόχους μεταξύ των οποίων και τη βελτίωση της δημοσιονομικής διαχείρισης. Ο στόχος αυτός επιδιώκεται ειδικά από τις διατάξεις που μετατρέπουν σε κανονιστικούς όρους τους προσανατολισμούς που έθεσε η Επιτροπή στη Λευκή Βίβλο. Πρόκειται, ιδίως, για τον επανακαθορισμό του ρόλου των χρηματοοικονομικών φορέων ώστε να εξασφαλισθεί η πραγματική ανάληψη υποχρεώσεων από μέρους του διατάκτη και για να δημιουργηθεί μια υπηρεσία εσωτερικού λογιστικού ελέγχου. Εξάλλου, ο δημοσιονομικός κανονισμός επαναβεβαιώνει τις νομικές αρχές του προϋπολογισμού, μεταξύ των οποίων εμφανίζεται και η καλή δημοσιονομική διαχείριση.

Η ανασύνταξη του δημοσιονομικού κανονισμού επιτρέπει την πλήρη επανεξέταση της τυπολογίας των πληρωμών και η Επιτροπή προτείνει τον διαχωρισμό, όπως και στους κανονισμούς σχετικά με τα διαρθρωτικά ταμεία, τις προχρηματοδοτήσεις, τις ενδιάμεσες πληρωμές (επιστροφές) και τις πληρωμές των υπολοίπων. Ο διαχωρισμός μεταξύ προκαταβολών και μερικών προκαταβολών, που είχε αποτελέσει αντικείμενο παρατηρήσεων από μέρους του Ελεγκτικού Συνεδρίου, καταργείται.

θ) Στον τομέα των γεωργικών δαπανών, το Συμβούλιο στηρίζει τις πρωτοβουλίες της Επιτροπής που στοχεύουν στην αύξηση της αξιοπιστίας των λογιστικών δεδομένων των πληρωτών οργανισμών.

Απάντηση:

Η ΓΔ DG AGRI αποδίδει μεγάλη σημασία στον εσωτερικό έλεγχο των πληρωτών οργανισμών καθώς και στην πιστοποίηση των λογιστικών δεδομένων των πληρωτών οργανισμών από ανεξάρτητους οργανισμούς, γεγονός που επιτρέπει την αύξηση της αξιοπιστίας της λογιστικής των πληρωτών οργανισμών.

ι) Το Συμβούλιο ελπίζει ότι τα μέτρα που έλαβε το 1997 η Επιτροπή καθώς και τα μέτρα που ακολουθούν τη μεταρρύθμιση στα πλαίσια της Agenda 2000 θα επιτρέψουν τη μείωση του όγκου των λαθών στον τομέα των διαρθρωτικών ταμείων.

Απάντηση:

Το Ελεγκτικό Συνέδριο χορηγεί ήδη θετική δήλωση αξιοπιστίας ("DAS") για τους ίδιους πόρους και για τις αναλήψεις υποχρεώσεων. Όσον αφορά τις πληρωμές παραμένει αναγκαίο να μειωθεί σημαντικά το ποσοστό λαθών. Η Επιτροπή αναλαμβάνει να κάνει ότι είναι δυνατόν για να μειώσει όσο το δυνατόν πιο γρήγορα, και σε σημαντικό βαθμό, το ποσοστό λαθών, αρχίζοντας από το οικονομικό έτος 2001, κατά τη διάρκεια του οποίου μεγάλος αριθμός νομοθετικών και διοικητικών μέτρων που έχουν προβλεφθεί ή έχουν ήδη θεσπιστεί από την Επιτροπή θα πρέπει να είναι σε πλήρη ισχύ.

8.2. Πρόγραμμα δράσης

>ΘΕΣΗ ΠIΝΑΚΑ>

Παρατηρήσεις για το πρόγραμμα δράσης (μέτρο iii) :

Η ΓΔ AGRI παρακολουθεί εκ του σύνεγγυς την υπόθεση των ακάλυπτων χρεών: εκκίνηση μίας ειδικής έρευνας το 1999 σε όλα τα κράτη μέλη, οργάνωση ομάδας εμπειρογνωμόνων τον Ιούνιο 2000, παρακολούθηση των αποφάσεων σχετικά με την ετήσια δήλωση των δαπανών του οικονομικού έτους 2000.

9. ειδικη εκθεση αριθ. 1/99 σχετικα με τισ ενισχυσεισ αποκορυφωμενου γαλακτοσ και γαλακτοσ σε σκονη που προοριζονται για τη διατροφη των ζωων

Συμπεράσματα που αφορούν την ειδική έκθεση αριθ. 1/99

Στο τέλος των εργασιών το Συμβούλιο εξέδωσε τις ακόλουθες συστάσεις :

- Δεδομένου του δημοσιονομικού πλαισίου για την εξέλιξη των γεωργικών δαπανών (2000-2006) που αποφάσισε το ευρωπαϊκό Συμβούλιο του Βερολίνου στα πλαίσια της Agenda 2000 και ιδίως για την ανάγκη να πραγματοποιηθούν συμπληρωματικές οικονομίες για να εξασφαλισθεί η σταθεροποίηση των δαπανών σε πραγματικά ποσά, πρέπει να επανεξετασθεί με κριτικό πνεύμα το σύνολο των μέτρων διάθεσης στην εσωτερική αγορά που προβλέπονται στα πλαίσια των κοινών οργανώσεων αγοράς ευνοώντας μάλλον την κατανάλωση παρά τις παρεμβάσεις που μπορούν να επιφέρουν αύξηση των αποθεμάτων.

- Από αυτή την άποψη, και για τη συγκεκριμένη περίπτωση της ενίσχυσης στο αποκορυφωμένο γάλα σε σκόνη που προορίζεται για τη διατροφή των ζώων, θα πρέπει να ληφθεί υπόψη η διαπίστωση που έκανε το Ελεγκτικό Συνέδριο, σύμφωνα με την οποία μόνο το 35% της παραγωγής του αποκορυφωμένου γάλακτος σε σκόνη πωλήθηκε στις τιμές της αγοράς και το κόστος της ενίσχυσης που χορηγήθηκε για τη μεταποίηση των ζωοτροφών ανήλθε για τον κοινοτικό προϋπολογισμό σε 386 εκατ. ευρώ το 1997.

- Η Επιτροπή θα έπρεπε να εξετάσει τις διάφορες υποδείξεις του Ελεγκτικού Συνεδρίου για την αποκατάσταση των αδυναμιών του καθεστώτος (ιδίως σε ότι αφορά τον καθορισμό των επιλέξιμων ποσοτήτων, των κανόνων ποιότητας, της αξιοπιστίας των συστημάτων ελέγχου) και να τις λάβει υπόψη της στο σκεπτικό της για τα μέτρα που επιτρέπουν τη βελτίωση της διαχείρισης των ενισχύσεων.

- Θα έπρεπε ειδικότερα να ληφθούν υπόψη οι παρατηρήσεις του Ελεγκτικού Συνεδρίου που αφορούν ένα ικανοποιητικό έλεγχο του αποκορυφωμένου γάλακτος σε σκόνη που μετατράπηκε σε ζωοτροφές σε ένα άλλο κράτος μέλος. Από αυτή την άποψη θα έπρεπε να εξεταστεί η δυνατότητα, ήδη ληφθείσα υπόψη από την Επιτροπή, να καταργηθούν οι ειδικές διατάξεις που θεσπίστηκαν με τον κανονισμό αριθ. 1624/76 σε ό,τι αφορά την καταβολή της ενίσχυσης στο αποκορυφωμένο γάλα σε σκόνη.

Απάντηση:

- Στην προσέγγισή της για τις κοινές οργανώσεις της αγοράς, η Επιτροπή έχει ως στόχο τη μείωση του ρόλου των δημοσίων αγορών με παρέμβαση, ή ακόμη και την κατάργηση, έτσι ώστε να δώσει την προτεραιότητα στη διάθεση από την αγορά. Η προσέγγιση αυτή εγκρίθηκε από το Συμβούλιο μέσω των αποφάσεων της Agenda 2000 και των προηγουμένων αποφάσεων, ιδίως για το ελαιόλαδο το 1998.

Ειδικότερα στον τομέα των γαλακτοκομικών προϊόντων η Επιτροπή έχει ως στόχο την εξάλειψη των δομικών πλεονασμάτων της αγοράς με μια όσο το δυνατόν πιο περιορισμένη δημοσιονομική προσπάθεια. Σ' αυτή την περίπτωση η Επιτροπή ακολουθεί μία προσέγγιση που βασίζεται στα ακόλουθα στοιχεία:

* παροχή στήριξης στην προώθηση της κατανάλωσης γάλακτος και γαλακτοκομικών προϊόντων γενικότερα για να διατηρηθεί ή να αυξηθεί η συνολική κατανάλωση,

* τα μέτρα διάθεσης στην εσωτερική αγορά αποτελούν όργανο προτεραιότητας ενόψει της εξάλειψης των πλεονασμάτων στην αγορά. με τη διαχείρισή αυτών των μέτρων η Επιτροπή σκοπεύει να αποφύγει τις πολυέξοδες αγορές για δημόσια αποθεματοποίηση περιορίζοντας ταυτοχρόνως στο ελάχιστο το ποσό των ενισχύσεων που έχουν εγκριθεί χάρη σε μια κανονική αξιολόγηση αυτών των ποσών. κατά τον ίδιο τρόπο η ανάγκη διατήρησης ή μη αυτών των μέτρων διάθεσης ελέγχεται κανονικά. έτσι, το 1999, ορισμένα μέτρα που κρίθηκαν λιγότερο αποτελεσματικά καταργήθηκαν (ιδίως, ενισχύσεις στο αποκορυφωμένο γάλα σε υγρή μορφή που προορίζεται για τη διατροφή των ζώων, κοινωνικό βούτυρο).

- Η διαπίστωση που έκανε το Ελεγκτικό Συνέδριο συνδέεται με τα διαρθρωτικά πλεονάσματα της αγοράς γαλακτοκομικών προϊόντων που είναι το αποτέλεσμα πολιτικών αποφάσεων του Συμβουλίου. Πράγματι, τα πλεονάσματα γάλακτος που δεν μπορούν να μετατραπούν σε άλλα γαλακτοκομικά προϊόντα προστιθέμενης αξίας χρησιμοποιούνται για την παρασκευή βουτύρου και αποκορυφωμένου γάλακτος σε σκόνη, δύο προϊόντα που αποτελούν τη βάση του μηχανισμού στήριξης της αγοράς στον τομέα των γαλακτοκομικών προϊόντων.

- Το 1999, η Επιτροπή προέβη σε αναθεώρηση του καθεστώτος ενίσχυσης στο αποκορυφωμένο γάλα και στο αποκορυφωμένο γάλα σε σκόνη που προορίζονται για τη διατροφή των ζώων λαμβάνοντας υπόψη, ιδίως, τις υποδείξεις του Ελεγκτικού Συνεδρίου. Από αυτήν την άποψη υπενθυμίζονται ιδιαιτέρως τα ακόλουθα στοιχεία:

* το ποσό των ενισχύσεων είναι πλέον συνδεδεμένο με την περιεκτικότητα σε πρωτεΐνες του αποκορυφωμένου γάλακτος σε σκόνη,

* οι διατάξεις ελέγχου, ιδίως σε ό,τι αφορά την ανίχνευση πυτιάς ορού γάλακτος, έχουν διευκρινιστεί,

* Το καθεστώς ενισχύσεων στο αποκορυφωμένο γάλα σε υγρή κατάσταση [κανονισμός (ΕΟΚ) αριθ. 1105/68] καταργήθηκε από την 1.1.2000.

- Στα πλαίσια της προαναφερθείσας αναθεώρησης αποφασίστηκε να καταργηθούν οι ειδικές διατάξεις που θεσπίστηκαν από τον κανονισμό (ΕΟΚ) αριθ. 1624/76 από την 1.7.2000.

10. ειδικη εκθεση αριθ. 2/99 σχετικα με την επιπτωση της μεταρρύθμισησ τησ κγπ στον τομεα των σιτηρων

Συμπεράσματα σχετικά με την ειδική έκθεση αριθ. 2/99

1. Το Συμβούλιο εκτίμησε την ποιότητα της έκθεσης όχι όμως και το ό,τι τούτη δεν συντάχθηκε νωρίτερα, γεγονός που θα είχε επιτρέψει τη χρήση της ως στοιχείου αναφοράς για την επεξεργασία μιας νέας μεταρρύθμισης. Ωστόσο, υπήρξαν διαφορετικές εκτιμήσεις για ορισμένα συμπεράσματα του Ελεγκτικού Συνεδρίου, ιδίως για ό,τι αφορά την υπεραντιστάθμιση, το αποτέλεσμα του παγώματος των γαιών και τη διαφορά αντιμετώπισης μεταξύ γεωργικών εκμεταλλεύσεων και γεωργικών τομέων. Τέλος, το Συμβούλιο καθώς και η Επιτροπή θεώρησαν ότι πρώτα απ' όλα πρέπει να αποφευχθεί η υπονόμευση των συμπερασμάτων του Ευρωπαϊκού Συμβουλίου του Βερολίνου για την Agenda 2000 μέσω επαναθεώρησης της εξέτασης των κατευθύνσεων που πρέπει να ακολουθηθούν για τη σταθεροποίηση του τομέα.

2. Στο τέλος των εργασιών το Συμβούλιο συνέταξε τα ακόλουθα συμπεράσματα:

- Η μεταρρύθμιση Mac Sharry αποτέλεσε ένα βήμα προς τη σωστή κατεύθυνση. Χρειάστηκαν και αποφασίστηκαν μεταγενέστερες δράσεις στη μεταρρύθμιση της ΚΓΠ η οποία εγκρίθηκε στα πλαίσια της Agenda 2000.

- Η μετάβαση της στήριξης των τιμών σε έν